
ชีวิตของสัตว์ทั้งหลายในโลกนี้
มีกำหนดร้อยปีเป็นอย่างมาก ไม่เกินกำหนดนั้น
ย่อมเหือดแห้งไป เหมือนไม้อ้อที่ถูกตัดแล้ว
มีแต่จะเหี่ยวแห้งไป ฉะนั้น
จะมัวเพลิดเพลินไปไย
จะมัวเล่นคึกคะนองไปทำไม
ความยินดีจะเป็นประโยชน์อะไร
ประโยชน์อะไรด้วยการแสวงหาทรัพย์
จะมีประโยชน์อะไรด้วยบุตรและภรรยา
จิตตสัมภูตชาดก ขุ. ชา. มก. ๖๑/๓๓

คำนำ
ตลอดระยะเวลา ๖ ปี ที่พระเดชพระคุณหลวงพ่อธัมมชโย “คุณครูไม่ใหญ่” เปิดโรงเรียนอนุบาลฝันในฝันวิทยา เพื่อให้เป็นโรงเรียนสอนธรรมะแบบง่ายๆ สไตล์โรงเรียนอนุบาล ที่มีทั้งเพลง ภาพ และพูด ที่ให้ทั้งสาระและความบันเทิง นักเรียนมีเพียงชั้นเดียวและมีทุกเพศทุกวัย  ตั้งแต่หนูน้อยที่ยังแบเบาะ วัยรุ่น วัยหนุ่มสาว กระทั่งผู้สูงวัยอายุเกินร้อย  ซึ่งทุกคนต่างเรียนรู้ธรรมะด้วยความปีติเบิกบาน บุญบันเทิง ได้ศึกษาเรื่องกฎแห่งกรรม อันเป็นเรื่องราวความเป็นจริงของชีวิต ผ่านทางโทรศัพท์ อินเทอร์เน็ต และส่งสัญญาณผ่านจานดาวเทียมช่อง DMC ตามลำดับ 

กฎแห่งกรรม เป็นเรื่องที่มีความสำคัญอย่างยิ่งที่ทุกคนต้องรู้ ไม่รู้ไม่ได้  เพราะจะเป็นอันตรายต่อชีวิต ทั้งโลกนี้ และโลกหน้า  ผู้ชมรายการได้มีส่วนร่วม โดยส่งเรื่องราวชีวิตของตนเองมาเป็นกรณีศึกษา (Case Study)  จากคำถามคำตอบใน Case Study ทำให้เกิดความสนใจในการศึกษาธรรมะอย่างกว้างขวาง และก่อให้เกิดการเปลี่ยนแปลงชีวิตไปในทางที่ดีขึ้นของหลายๆ ท่าน เพราะเห็นตัวอย่างผลของกรรม ที่ปรากฏในแต่ละเคสอย่างเป็นเหตุเป็นผล มีตัวตนของเจ้าของเรื่องและผู้เกี่ยวข้องมายืนยันได้
จากคำถามคำตอบดังกล่าว จึงเป็นที่มาของหนังสือ ที่นี่มีคำตอบ ๑ และ ๒ ตามลำดับ  สำหรับ “ที่นี่มีคำตอบ ๒” นี้ จัดพิมพ์ขึ้นเพื่อเป็นธรรมบรรณาการในวาระมหามงคลอุปสมบทอุทิศชีวิตของสามเณรเปรียญธรรมจำนวน ๑๐ รูป ในวันวิสาขบูชา ๑๙ พฤษภาคม พ.ศ. ๒๕๕๑ นี้
ขอพลานิสงส์ ที่ทุกท่านได้ให้ความสนใจศึกษาธรรมะ กฎแห่งกรรม และนำความรู้ไปใช้เป็นหลักในการดำเนินชีวิต รวมทั้งทำหน้าที่กัลยาณมิตรแนะนำให้ผู้อื่นได้รู้จักรายการจากโรงเรียนอนุบาลฝันในฝันวิทยาผ่านทางสื่อต่างๆ จงเป็นพลว-ปัจจัยให้ทุกท่านเจริญรุ่งเรืองในชีวิต ทั้งทางโลกและทางธรรม  และได้บรรลุมรรคผลนิพพาน  อันเป็นเป้าหมายชีวิตอันสูงสุดเทอญ

คณะผู้จัดทำ
กองวิชาการ ๐๑  สำนักองค์ประธาน
๑๙ พฤษภาคม พ.ศ. ๒๕๕๑


โรงเรียนอนุบาลฝันในฝันวิทยา
ฉันคือ  นักเรียนอนุบาล
เรียนเรื่อง นิพพาน ภพสาม โลกันตร์
เรียนวิชชาความจริงของชีวัน
ชื่อโรงเรียนของฉัน “ฝันในฝันวิทยา”

โรงเรียนอนุบาลฝันในฝันวิทยา ได้ก่อตั้งขึ้นเมื่อวันที่ ๙ พฤษภาคม พ.ศ. ๒๕๔๕  ด้วยความเมตตาของคุณครูไม่ใหญ่ (หลวงพ่อธัมมชโย) ที่ทำหน้าที่คุณครูผู้ให้แสงสว่างในทุกค่ำคืน อย่างมิรู้เหน็ดเหนื่อย ทั้งนี้ด้วยปรารถนาให้นักเรียนทุกคนได้ค้นพบความสุขที่แท้จริง
โรงเรียนอนุบาลฝันในฝันวิทยา  เป็นโรงเรียนที่สอนธรรมะในยุคโลกาภิวัตน์  ที่ได้รับความสนใจจากนักเรียนทุกเพศ ทุกวัย ทั่วทุกมุมโลก  
นักเรียนโรงเรียนอนุบาลฝันในฝันวิทยาจะได้เรียนรู้กับเรื่องราวที่ไม่เคยเปิดเผยที่ใดมาก่อน และไม่มีใครเคยรู้ หรือเคยเห็น เช่น ศึกษาชีวิตหลังความตาย  ธรรมะน่ารู้จากพระไตรปิฎก ที่คุณครูไม่ใหญ่ได้นำเสนอ อย่างสนุกสนาน เข้าใจง่าย  โดยเน้นเรื่องของกฎแห่งกรรม หลักแห่งเหตุและผล ซึ่งเป็นกฎแห่งธรรมชาติ ที่ครอบคลุมสรรพชีวิตในโลก เป็นสิ่งที่เกิดมาคู่โลก  พระสัมมาสัมพุทธเจ้ามิได้เป็นผู้สร้างขึ้น  หากทรงเป็นผู้ค้นพบ  อุปมาเหมือนกฎแรงโน้มถ่วงที่นักวิทยาศาสตร์ไม่ใช่เป็นผู้สร้าง แต่เป็นผู้ค้นพบนั่นเอง
...โรงเรียนอนุบาลฝันในฝันวิทยา
เพื่อการศึกษาความรู้ภายใน...


จากใจคุณครูไม่ใหญ่

...แต่เดิมนั้น ที่คิดตั้งโรงเรียนอนุบาลฝันในฝันวิทยา ก็เพราะเห็นว่า ตัวเองอายุเยอะแล้ว เวลาข้างหน้าก็เหลือน้อยเต็มที มีความรู้อะไร ก็จะมาแบ่งปันให้กับลูกๆ ทุกคน ทั้งความรู้ที่ได้ศึกษาเรียนรู้มาจากพระไตรปิฎกบ้าง จากคุณยายอาจารย์ฯ บ้าง โดยเฉพาะที่สำคัญที่สุด คือจากวิชชาธรรมกาย ที่พระเดชพระคุณหลวงปู่ พระมงคลเทพมุนี (สด จนฺทสโร) ผู้ค้นพบวิชชาธรรมกาย ท่านได้ถ่ายทอดผ่านคุณยายอาจารย์ฯ
อีกประการ คือ ต้องการที่จะตอบแทนลูกๆ ทุกคน ที่ได้ให้ข้าว ให้น้ำ ให้อาหารเป็นกำลังแก่ครูไม่ใหญ่เอง และแก่ลูกพระลูกเณรทั้งหลาย ทำให้มีเรี่ยวมีแรงในการศึกษาธรรมวินัยของพระสัมมาสัมพุทธเจ้า 
อีกเหตุผลหนึ่ง คือ ช่วงนี้คนยังเข้าใจ พระพุทธศาสนาคลาดเคลื่อนกันไปเยอะ โดยเฉพาะหลักสำคัญเกี่ยวกับเรื่องกฎแห่งกรรมซึ่งไม่ค่อยนำมาพูดกัน  จนกระทั่งเป็นเหตุทำให้เกิดความรู้สึกคลางแคลงเกี่ยวกับเรื่องกฎแห่งกรรม หรือกฎแห่งการกระทำ ทั้งทางกาย วาจา ใจ ซึ่งเป็นกฎของเหตุและผล คือ ประกอบเหตุอย่างนี้ จะต้องมีผลอย่างนั้น มีผลในปัจจุบันอย่างนี้ ก็เพราะได้ประกอบเหตุในอดีตอย่างนั้น 
ความเชื่อหรือความเข้าใจในสิ่งเหล่านี้ได้ลดลงไปเรื่อยๆ เพราะว่าเหตุผลบางอย่างไม่ปรากฏทันตา หรือเหตุผลบางอย่างที่ปรากฏอยู่ในปรโลก ก็ไม่อาจที่จะไปรู้ไปเห็นกันได้ เพราะว่าไม่ให้โอกาสตัวเองในการศึกษาเรียนรู้ แต่ถ้าให้โอกาสตัวเอง ทุกคนก็สามารถเรียนรู้ได้ ยกเว้นคนบ้า คนตายเท่านั้น ด้วยแรงบันดาลใจหลายๆ อย่างเหล่านี้ จึงทำให้เปิดโรงเรียนนี้ขึ้นมา
อีกทั้งก็มีความสุขทุกครั้ง ที่ได้มาทำหน้าที่เป็นครูไม่ใหญ่ ได้มาถ่ายทอดความรู้ตรงนี้ ทั้งๆ ที่แต่เดิมที่เข้าวัดปฏิบัติธรรมกับคุณยายอาจารย์ฯ ท่านมุ่งในการปฏิบัติธรรมเป็นหลัก 
โดยอัธยาศัยส่วนตัวของครูไม่ใหญ่นั้น จะตรงข้ามกับภาพที่เห็นในโรงเรียน คือ จะชอบเงียบๆ ชอบอยู่ตามลำพัง  คุณยาย-อาจารย์ฯ ท่านก็มีอัธยาศัยเช่นนี้เหมือนกัน คือ มักน้อย สันโดษ ไม่คลุกคลีด้วยหมู่คณะ ยินดีปัจจัยตามมีตามได้ ท่านก็พร่ำสอนอย่างนี้เรื่อยมา และก็ได้ปฏิบัติตามโอวาทของท่านเป็นเวลากว่า ๓๐ ปี คือ จะชอบอยู่ตามลำพัง อย่างมากก็เจอในช่วงวันอาทิตย์ต้นเดือนกับวันอาทิตย์ธรรมดา ที่ออกมาชวนลูกๆ ทั้งหลายปฏิบัติธรรมเป็นหลัก  ส่วนใหญ่ก็จะชวนหมู่คณะส่วนหนึ่ง ไปปฏิบัติธรรมบนดอยสุเทพ เพราะว่าอากาศดีและก็วิเวก มีป่า มีเขา นั่นคืออัธยาศัยที่ชอบอย่างนั้นมาก ถ้าจะให้เลือก ก็อยากจะกลับไปมีชีวิตเงียบๆ อย่างนั้น
แต่ว่าเมื่อกาลเวลาผ่านมา จนกระทั่งอายุเยอะแล้ว ก็คิดอย่างที่ได้เล่าให้ฟังข้างต้น จึงได้เริ่มฝึกหัดสอน เป็นการฝึกหัดเทศน์สอนจริงๆ แต่จะให้เทศน์แบบพระผู้ที่มีความชำนาญ เป็นบัณฑิตนักปราชญ์ในทางพระพุทธศาสนา ก็ทำไม่ได้ เพราะว่าภูมิรู้ภูมิธรรมก็จบแค่นักธรรมตรี แม้จะอ่านพระไตรปิฎกตั้งแต่ตอนที่ยังเป็นนักเรียน ยังไม่เข้ามหาวิทยาลัย มันก็ ๔๐ กว่าปีผ่านมาแล้ว แต่เวลาส่วนใหญ่จะใช้อยู่กับการปฏิบัติธรรม  เพราะฉะนั้น จึงไม่กล้าเปิดเป็นโรงเรียนมัธยม เป็นวิทยาลัย หรือมหาวิทยาลัยต่างๆ เหล่านั้น เอาแค่ว่า เป็นโรงเรียนอนุบาลฝันในฝันวิทยา เพื่อจะได้ง่ายต่อการสอน การแนะนำ การพูด การคุย เพราะไปสังเกตโรงเรียนอนุบาลทั่วๆ ไป เขาก็ง่ายๆ เพราะนักเรียนอนุบาล ก็คือเด็ก มีเพลง  มีภาพ มีพูด ซึ่งคุณครูท่าน ก็ไปยืนอยู่หน้าชั้น ดุนักเรียนบ้าง ชมกันบ้าง ก็ว่ากันไป ชอบอย่างนี้ จึงได้เปิดเป็นโรงเรียนอนุบาลฝันในฝันวิทยา
ก็เป็นบุญที่ว่า ตั้งแต่เปิดโรงเรียนมา พลาดพลั้งอะไรไป ก็ยังไม่ได้รับการติติงจากนักปราชญ์ในทางพระพุทธศาสนาเลย  ก็ยิ่งทำให้มีกำลังใจฝึกสอนกันต่อไป แม้กระทั่งปัจจุบันนี้ ก็ยังฝึกสอนอยู่ และจะฝึกกันต่อไป 
แม้ยังมีอะไรขลุกๆ ขลักๆ กันอยู่ แต่ก็ได้กำลังใจจากนักเรียนอนุบาลฝันในฝันวิทยาที่คอยส่งยิ้มผ่านทางหน้าจอบ้าง ในโรงเรียนบ้าง คอยเป็นกองเชียร์ ทำให้มีเรี่ยวแรง ที่จะพัฒนาปรับปรุงการสอนเพิ่มขึ้น จากเริ่มต้นฟังทางโทรศัพท์ก็พัฒนา  มาเป็นอินเทอร์เน็ต จนเปลี่ยนมาเป็น  จานดาวธรรม จากภาพแห้งๆ ก็เริ่มมีภาพเคลื่อนไหว และก็นำเรื่องราวที่ฝันเป็นตุเป็นตะมาเล่าให้ฟัง ตั้งใจจะให้ฟังเป็นนิยายปรัมปรา แต่ว่าเป็นนิยายที่มีคติธรรม 
ได้รับความร่วมมือจากเจ้าของ Case Study ที่ได้กรุณาเล่าเรื่องราวชีวิตของตัวเองมาเป็นธรรมทานแก่เพื่อนนักเรียน ก็ได้สอนกันมาอย่างนี้ ใช้คำว่า พูดคุยกันมากกว่า เพราะว่านักเรียนมีอยู่ชั้นเดียว แล้วก็มีทุกเพศทุกวัย และก็มีศาสนิกอื่นๆ ทั้งนอกจากมาเป็นนักเรียน มาฟังธรรม ยังมาปฏิบัติธรรมแล้วก็เข้าถึงธรรม และมาสร้างมหาทานบารมีร่วมกัน โดยลืมกันไปชั่วขณะว่า  แต่เดิมนั้น ตนเองเริ่มต้นชีวิตจากคำสอนใด และได้มาศึกษาความรู้สากล กันอย่างนี้เรื่อยมา
จาก Case Study ที่ผ่านมา กับเรื่องราวต่างๆ ซึ่งทยอยเล่ากันไป ก็ทำให้เกิดการเปลี่ยนแปลงในชีวิตของนักเรียน บ้างก็เปลี่ยนแปลงอย่างยิ่งใหญ่ บ้างก็ค่อยๆ เปลี่ยนแปลง และเสียงเหล่านี้สะท้อนกลับมาที่ครูไม่ใหญ่ ทำให้มีความปลื้มปีติยินดีกับการเปลี่ยนแปลงไปในทางที่ดีขึ้นของนักเรียนอนุบาลฝันในฝันวิทยาทั่วโลก
จากเดิมที่เคยติดเหล้า ติดบุหรี่ เครื่องดื่มแอลกอฮอล์ก็เลิก เคยติดการพนันก็เลิก เคยประกอบมิจฉาอาชีวะโดยไม่รู้ตัวว่ามันเป็นสิ่งที่จะทำให้ไปอบาย ก็เลิกได้ ที่ขี้เกียจนั่งธรรมะก็ขยันขึ้น จากครอบครัวอบอ้าวก็เป็นครอบครัวอบอุ่น ลูกๆ อยู่ในโอวาทเป็นเด็กเก่งและดี  ที่ไม่เคยรู้จักการทำบุญก็เริ่มทำบุญ ที่ทำบุญตามอารมณ์ก็เปลี่ยนมาเป็นสม่ำเสมอ ที่ทำตามกำลังก็มาเต็มกำลัง
การเปลี่ยนแปลงที่ยิ่งใหญ่เหล่านี้ คือสิ่งที่ทำให้ครูไม่ใหญ่ชื่นใจมากๆ  และทำให้มีเรี่ยวมีแรงสอนกันต่อไป...
๙ พฤษภาคม พ.ศ. ๒๕๔๘

ทำไมถึงชื่อ “ครูไม่ใหญ่”

ทำไมถึงชื่อ “ครูไม่ใหญ่”  ชอบชื่อนี้  ก็สมมติเอาเท่านั้นแหละ  “อาจารย์ใหญ่” นี่ เขาอยู่โรงเรียนแพทย์ คือ ผู้ที่ละโลก แล้วก็สละร่างกายอุทิศให้เป็นวิทยาทาน เอาไว้ศึกษาเรื่องสรีระของร่างกาย เรายังไม่ถึงขั้นนั้น ก็เลยชื่อว่า “ครูไม่ใหญ่”
“ครูใหญ่” คือ คุณยายอาจารย์ฯ๑  “ครูที่ใหญ่กว่า” ก็คือพระเดชพระคุณหลวงปู่วัดปากน้ำฯ๒
			พระราชภาวนาวิสุทธิ์ (หลวงพ่อธัมมชโย)

๑  คุณยายอาจารย์มหารัตนอุบาสิกาจันทร์ ขนนกยูง  ผู้ให้กำเนิดวัดพระธรรมกาย
๒ พระเดชพระคุณพระมงคลเทพมุนี (สด จนฺทสโร)  ผู้ค้นพบวิชชาธรรมกาย

ชีวิตพรหมจรรย์

๑ อยากให้ลูกบวช
ลูกปรารถนาจะให้ลูกชายทั้งสามของลูก  มีใจฝักใฝ่อยู่ในเส้นทางธรรม ได้บวชเป็นพระในพระพุทธศาสนา ลูกจะมีวิธีปลูกฝังและเลี้ยงดูเขาอย่างไรคะ

คุณครูไม่ใหญ่
ลูกปรารถนาจะให้ลูกชายได้บวชนั้น ลูกก็จะต้องเป็นกัลยาณมิตรให้เขา คอยประคับประคองให้อยู่ในเส้นทางธรรม ให้คบเพื่อนที่ดี ให้ใกล้ชิดพระอาจารย์ที่รักพระธรรมวินัย และฉลาดในการอบรมสั่งสอน เป็นต้น
๙ กุมภาพันธ์ พ.ศ. ๒๕๔๙

๒ อธิษฐานอย่างไร
กระผมอธิษฐานว่า ชาติต่อไปขอให้ได้บวชตั้งแต่เยาว์วัย แต่ก็มีความคิดว่า หากบวชตั้งแต่เป็นสามเณร ก็มักขาดประสบการณ์ชีวิต แล้วในที่สุดก็ต้องลาสิกขาออกไปเรียนทางโลก หากภพชาติต่อไป กระผมปรารถนาจะบวชตั้งแต่เด็ก และบวชให้ได้ตลอดรอดฝั่งโดยไม่คิดลาสิกขาเลย จะต้องทำอย่างไร มีปัจจัยใดที่จะทำให้ผังการบวชตั้งแต่เด็กนั้นหนาแน่น ได้บวชตลอดชีวิตไปทุกภพทุกชาติครับ

คุณครูไม่ใหญ่
การที่จะบวชตั้งแต่เยาว์วัยและบวชได้ตลอดชีวิต โดยไม่คิดสึกไปเรียนต่อทางโลก  แล้วกลับมาบวชใหม่นั้น ก็ขึ้นอยู่กับบุญในตัวที่สั่งสมมาจนถึงระดับสอนตัวเองได้ 
การที่จะมีบุญในตัวมากๆ ก็ขึ้นอยู่กับการสั่งสมบุญทุกบุญให้มากๆ แล้วอธิษฐานจิตล้อมกรอบให้หนาแน่น ก็มีสิทธิ์บวชได้ตั้งแต่ยังเยาว์วัยจนตลอดชีวิต
๖ กรกฎาคม พ.ศ. ๒๕๔๘

๓ บวชตลอดชีวิต
ระหว่างการบวชชั่วคราวแล้วลาสิกขาออกไป ต่อมาภายหลังกลับเข้ามาบวชใหม่จนตลอดชีวิต กับการบวชต่อเนื่องรวดเดียวไปจนตลอดชีวิต จะมีอานิสงส์แตกต่างกันอย่างไรครับ

คุณครูไม่ใหญ่
การบวชรวดเดียวตลอดชีวิตย่อมดีกว่าการบวชแล้วสึกออกไปเรียนทางโลก แล้วต่อมาภายหลังกลับมาบวชใหม่ตลอดชีวิต เพราะจะไม่เสียเวลาในการสร้างบารมี อีกทั้งจะทำให้ผังบวชรวดเดียวหนาแน่น ส่วนที่ลาสิกขาออกไปนั้น จะมีโอกาสกลับมาได้ยากกว่า เพราะมีสิ่งยั่วยวนมากมาย ซึ่งจะทำให้ผังเดิมที่ดีอยู่แล้วทลายลง แล้วก็ย้อนกลับไปสู่วงนอก หรือพลัดกันไปเลย 
ชาตินี้เมื่อมาเจอกันแล้ว ก็ให้ตั้งหน้าตั้งตาสร้างบารมีให้เต็มที่จนตลอดชีวิต แล้วอธิษฐานจิตตามติดไปดุสิตบุรีวงบุญพิเศษ เขตบรมโพธิสัตว์ อย่าได้พลัดกันเลย
๖ กรกฎาคม พ.ศ. ๒๕๔๘
๔ ประโยค ๑๐
ผมเป็นพระลูกชายหลวงพ่อครับ ผมมีข้อสงสัยว่า ระหว่าง  
๑.	การเรียนจบประโยค ๙ อย่างเดียว
๒.	การเรียนจบประโยค ๙ แล้วต่อด้วยประโยค ๑๐*  
๓.	การเรียนเฉพาะประโยค ๑๐ อย่างเดียวเท่านั้น 
ทั้งสามแบบนี้ จะมีอานิสงส์ต่างกันอย่างไร แต่ในเมื่อชีวิตนี้เป็นของน้อย ควรเลือกเรียนแบบไหนจึงจะดีที่สุดครับ 
* การศึกษาธรรมะภาคปฏิบัติ คือ ศึกษาวิชชาธรรมกาย

คุณครูไม่ใหญ่ 
สำหรับชีวิตของนักบวชในเรื่องของการศึกษานั้น
๑.	การเรียนจบ ป.ธ. ๙ อย่างเดียว ไม่เพียงพอ และยังไม่สมบูรณ์ จะให้สมบูรณ์ได้นั้น ก็ต้องเรียนทั้งปริยัติ ปฏิบัติ ปฏิเวธ เทศนา และศึกษาวิชชาธรรมกายด้วย จึงจะดีที่สุด 
๒.	การเรียนจบ ป.ธ. ๙ และประโยค ๑๐ เป็นสิ่งที่ดีมากๆ เมื่อยังแข็งแรงอยู่ ก็ควรจะเรียนให้ครบทั้ง ปริยัติ ปฏิบัติ ปฏิเวธ เทศนา และศึกษาวิชชาธรรมกาย
๓.	การเรียนประโยค ๑๐ อย่างเดียว เหมาะสมสำหรับผู้สูงอายุแล้ว
๑๖ กุมภาพันธ์ พ.ศ. ๒๕๔๙

๕ ถวายลูกให้แก่พระศาสนา
ลูกและญาติๆ เคยรบเร้าพระลูกชายสมัยยังเป็นสามเณรให้ลาสิกขาอยู่หลายครั้ง จะมีวิบากกรรมอะไรติดไปในภพเบื้องหน้าไหมคะ ถ้ามีจะแก้ไขอย่างไร และการที่ลูกอธิษฐานจิตถวายลูกชายกับพระเดชพระคุณหลวงปู่ฯ* ลูกจะได้บุญและมีอานิสงส์อย่างไรบ้าง 
* พระเดชพระคุณพระมงคลเทพมุนี (สด จนฺทสโร) ผู้ค้นพบวิชชาธรรมกาย

คุณครูไม่ใหญ่
การที่ลูกและญาติๆ ได้รบเร้าให้สามเณรลาสิกขา ก็จะมีวิบากกรรมบ้าง แต่ถ้าพูดให้ท่านเข้าใจด้วยเหตุผล ด้วยความรักและเป็นห่วง แบบพ่อแม่รักลูก และไม่ได้มีผรุสวาจาด่าว่าพระแถม ก็จะไม่มีวิบากกรรมเป็นของแถม แต่ถ้ามีบ้าง ก็จะมีของแถม จะแก้ไขได้ ก็ให้ไปขอขมาพระหรือคณะสงฆ์ จะได้ไม่มีวิบากต่อกัน
การที่ลูกอธิษฐานจิต ถวายพระลูกชายกับพระเดชพระคุณหลวงปู่ฯ  ก็จะเป็นบุญใหญ่ในระดับอุปบารมี เพราะลูกชายเกิดจากเลือดเนื้อของพ่อแม่ บุญนี้จะปิดอบายภูมิให้พ่อแม่ พ่อกับแม่ก็ได้ชื่อว่า เป็นญาติพระศาสนา จะได้เกิดในร่มเงาพระพุทธ-ศาสนาวิชชาธรรมกาย และจะได้อภิชาตบุตรมาเกิด 
๑๔ กรกฎาคม พ.ศ. ๒๕๔๘

๖ ไม่ปลื้มลูกบวช
คุณแม่ได้ไปร่วมงานบวชของผม แต่ท่านก็ไปอย่างเสียไม่ได้ อีกทั้งยังสั่งห้ามลูกบวชอีก ยกเว้นว่า ถ้าท่านตายแล้ว ถึงจะยอมให้บวชได้ อย่างนี้ท่านจะได้บุญมากน้อยเพียงใด หรือจะมีวิบากกรรมใดไหมครับ

คุณครูไม่ใหญ่
คุณแม่ได้ไปร่วมงานบวชของลูกอย่างเสียไม่ได้ ก็ทำให้ท่านได้บุญไม่เต็มที่อย่างมากบุญนี้ก็จะปิดอบายให้ท่านได้เพียงชาติเดียวเท่านั้น แต่ถ้าท่านเต็มใจ บุญก็จะคุ้มไปได้หลายชาติ และการทำอย่างนี้จะมีวิบากกรรม คือ ทำให้ท่านห่างไกลจากพระพุทธศาสนาไปอีก ลูกจึงควรทำตัวให้เป็นลูกที่ดียิ่งขึ้น แล้วค่อยๆ ถ่ายทอดธรรมะให้ท่าน รวมถึงสร้างบุญให้เต็มที่  อธิษฐานจิตให้ดี แล้วสักวันท่านจะเข้าใจ
๑๙ กรกฎาคม พ.ศ. ๒๕๔๙

๗ ลาสิกขาเถอะลูก
โยมพ่อโยมแม่ชวนให้กระผมลาสิกขา ท่านให้เหตุผลว่า เป็นห่วงพระ อยากให้ไปเรียนต่อให้จบเสียก่อน แล้วค่อยกลับมาบวชใหม่ อย่างนี้ท่านจะมีวิบากกรรมไหมครับ

คุณครูไม่ใหญ่ 
โยมพ่อโยมแม่ ท่านก็เป็นห่วงลูกแบบโลกๆ เพราะท่านไม่เข้าใจ และอยากให้เรียนต่อให้จบเสียก่อน แล้วค่อยกลับมาบวชใหม่ อีกทั้งไม่ได้บังคับให้ลูกลาสิกขา จึงไม่มีวิบากกรรมอะไร 
แต่ใครก็ไม่อาจรับประกัน “ศรัทธา” ได้ว่า เราจะยังมีศรัทธาแน่วแน่มั่นคงเช่นเดิม แม้พระโมคคัลลานะ ผู้เลิศไปด้วยฤทธิ์ ก็ไม่อาจรับรอง เพราะฉะนั้น พอลาสิกขาไปเรียนต่อ ต้องไปเจอสิ่งแวดล้อมภายนอก ซึ่งมีสิ่งเร้าเยอะแยะ กว่าจะหวนคืนมาได้ ต้องมีบุญเก่ามาก แต่ส่วนใหญ่มักจะไม่หวนคืนมา
๖ กรกฎาคม พ.ศ. ๒๕๔๘




๘ ทำอย่างไรให้ผังบวชหนาแน่น
ถ้าหากใครที่มีความปรารถนาอยากจะบวชตั้งแต่เยาว์วัย โดยไม่มีอุปสรรคในการบวช บวชแล้วบรรลุธรรมเร็ว และบวชได้ตลอดชีวิต ต้องประกอบเหตุอย่างไร ผังบวชจึงจะหนาแน่นทุกชาติครับ

คุณครูไม่ใหญ่
อยากให้ผังบวชหนาแน่น ก็ต้องประกอบเหตุดังนี้ คือ ชาตินี้ก็ต้องบวชให้ได้ตลอดชีวิต บวชแล้วก็ตั้งใจบำเพ็ญสมณธรรมให้เข้าถึงพระธรรมกาย ได้ศึกษาวิชชาธรรมกาย แล้วให้อธิษฐานจิตทุกวัน อย่าให้ขาดเลย อีกทั้งให้รักษาพระธรรมวินัยให้บริสุทธิ์บริบูรณ์ ก็จะทำให้ผังบวชหนาแน่นติดไปข้ามภพข้ามชาติ
๒๖ กรกฎาคม พ.ศ. ๒๕๔๙

๙ เหตุที่อยู่วัดได้นานหรือไม่ได้นาน
ลูกเคยได้ยินว่า บุคลากรที่อยู่วัดได้ไม่นาน เพราะเขาทำบุญร่วมกับหมู่คณะมาแค่นี้ จริงหรือไม่ ทำอย่างไรเราจึงจะอยู่วัดได้ตลอดชีวิตตามที่ได้อธิษฐานกันไว้ 

คุณครูไม่ใหญ่
คนที่อยู่วัดไม่นานหรือนานนั้น ก็ขึ้นอยู่กับการประกอบเหตุในอดีตหรือปัจจุบันว่า ประมาทหรือไม่ประมาทในการดำเนินชีวิตสร้างบารมีอย่างไร เช่น ในอดีตบางคนสร้างบารมีมาน้อย ก็ทำให้มีบุญอยู่กับหมู่คณะช่วงสั้นก็มี  แต่ก็แก้ไขได้ ด้วยการตั้งใจมั่นในปัจจุบันให้ดี หมั่นฝึกฝนแก้ไขข้อบกพร่องตัวเอง แล้วยึดมั่นในมโนปณิธานการสร้างบารมีของมหาปูชนียาจารย์เป็นหลัก อดทนกันไปชาติหนึ่ง หรือบางคนประมาทในการดำเนินชีวิตก็มี เพราะฉะนั้น ก็ให้ดำเนินชีวิตอยู่ด้วยความไม่ประมาท เดินตามรอยมหาปูชนียาจารย์ ผังนี้ก็จะติดตามตัวไป สามารถสร้างบารมีกับหมู่คณะได้ตลอดรอดฝั่ง
๔ กันยายน พ.ศ. ๒๕๔๙

๑๐ ละจีวรมาหาบังอร 
การที่พระสึกออกมาแต่งงาน จะบาปไหม ถ้าเป็นความต้องการของทั้งสองฝ่าย แต่ถ้าเป็นความต้องการของฝ่ายใดฝ่ายหนึ่ง หรือไม่เป็นความต้องการของทั้งสองฝ่าย แต่ถูกบังคับจากคนรอบข้าง เช่น คุณพ่อ คุณแม่ หมู่ญาติ จะมีวิบากกรรมแตกต่างกันอย่างไรคะ 

คุณครูไม่ใหญ่
การที่พระสึกออกมาแต่งงาน ก็เป็นความพ่ายแพ้ของฝ่ายชาย และทำให้ผังบวชไม่หนาแน่น ทำให้การบรรลุมรรคผลนิพพานล่าช้าออกไป ฝ่ายหญิงก็ยืดมรรคผลนิพพานออกไปเช่นกัน และจะทำให้ชีวิตครอบครัวลำบาก ไม่มีความสุข เป็นต้น  หากถูกบังคับจากคุณพ่อ คุณแม่ หมู่ญาติ ก็จะทำให้คุณพ่อ คุณแม่ และหมู่ญาตินั้นมีส่วนในวิบากกรรมดังกล่าว
๒๒ ธันวาคม พ.ศ. ๒๕๔๙

๑๑ ชาติหน้าอยากเป็นผู้ชาย และอยากบวชตลอดชีวิต
ลูกและน้องสาวตั้งใจประพฤติพรหมจรรย์ อยากเป็นผู้ชาย อยากบวชในชาติต่อไป จะสมหวังหรือไม่ ทำอย่างไรเราจึงจะได้อยู่ดุสิตบุรี วงบุญพิเศษ เขตใน ลูกและน้องสาวมีบุญที่จะได้ทำวิชชา หรือเผยแผ่วิชชาธรรมกายไหมคะ

คุณครูไม่ใหญ่
ในอดีต ลูกและน้องสาวก็เป็นกุลธิดา ชาตินี้ถ้าจะเปลี่ยนผังตัวเองให้เป็นผู้ชายและได้บวช ก็ต้องตั้งใจให้แน่วแน่ในการประพฤติพรหมจรรย์ให้ได้ตลอดชีวิต แล้วอธิษฐานจิตให้สม่ำเสมอในทุกครั้งที่ทำบุญ ก็จะสมปรารถนา แต่ต้องทำบุญใหญ่ๆ บ่อยๆ 
ถ้าจะอยู่เขตใน ก็ต้องมาอยู่เขตในตั้งแต่ตอนเป็นมนุษย์ คือ มาเป็นอุบาสิกา แล้วประพฤติพรหมจรรย์ให้จริงจัง แล้วก็ตั้งใจปฏิบัติภารกิจ เจริญภาวนาจนเข้าถึงพระธรรมกาย ก็จะได้ไปศึกษาวิชชาธรรมกายต่อได้ 
๑ สิงหาคม พ.ศ. ๒๕๔๘

๑๒ คัดบุคลากรช่วยงานพระพุทธศาสนา
ลูกเคยทำหน้าที่เป็นพี่เลี้ยงอบรมบุคลากรมาช่วยงานพระพุทธศาสนา บางครั้งหากเห็นว่ามีผู้ที่ยังไม่เหมาะสมก็จำเป็นต้องคัดออก เพื่อให้ไปสร้างบารมีภายนอกก่อน หากการตัดสินดังกล่าวนี้ทำไปตามหน้าที่โดยไม่มีอคติ และเพื่อยึดประโยชน์ขององค์กรเป็นหลัก จะมีผลบุญหรือผลบาปอย่างไร และจะมีวิบากกรรมอย่างไรคะ

คุณครูไม่ใหญ่
ลูกเป็นพี่เลี้ยงอบรมบุคลากร ผู้มี หน้าที่นี้  ถ้าเห็นว่ามีผู้ที่ยังไม่เหมาะสม ก็จำเป็นต้องคัดออก เพื่อให้ไปสร้างบารมีภายนอกก่อน หากการตัดสินใจดังนี้ เป็นไปโดยไม่มีอคติ และเพื่อยึดประโยชน์สุขขององค์กรเป็นหลักนั้น ก็ไม่มีผลบาปและวิบากกรรมใด เพราะได้ทำตามกฎเกณฑ์ที่หมู่คณะได้กำหนดขึ้นมา ส่วนผลบุญที่ช่วยคัดบุคลากรที่มีประสิทธิภาพให้องค์กร ก็จะทำให้อยู่ในแวดวงบัณฑิตนักปราชญ์ที่มีความรู้ความสามารถ และจะได้รับการฝึกฝนให้มีความรู้ความสามารถดีเช่นเดียวกัน
๑๓ มีนาคม พ.ศ. ๒๕๔๙

๑๓ ถวายลูกสาวให้แก่พระศาสนา
การที่ลูกตัดใจถวายลูกสาวให้เป็นกำลังรับใช้พระพุทธศาสนานั้น จะถือว่าเป็นการสร้างทานด้วยชีวิต หรือปรมัตถบารมีหรือไม่ และลูกจะได้บุญจากการที่ลูกสาวทำงานรับใช้พระพุทธศาสนาอย่างไร 
การที่ลูกอนุโมทนากับบุญทุกบุญที่เขาได้ทำ ลูกจะได้บุญเหมือนหรือแตกต่างจากลูกสาวอย่างไรคะ

คุณครูไม่ใหญ่
การที่ลูกตัดใจถวายลูกสาวให้พระพุทธศาสนา ก็ถือว่าเป็นอุปบารมี เพราะลูกสาวเกิดขึ้นจากเลือดเนื้อของพ่อแม่ ซึ่งถือว่าเป็นสิ่งที่ทำได้โดยยากในการตัดใจ ต้องมีเชื้อสายพระโพธิสัตว์ทีเดียว จึงจะตัดใจยกลูกสาวถวายแก่พระศาสนาได้
หากลูกสาวที่แม่ตั้งใจถวายแล้ว ตั้งใจอุทิศตนให้พระศาสนาตลอดชีวิตจริงๆ จึงจะเป็นปรมัตถบารมีของลูกสาว แล้วเป็นอุปบารมีของพ่อแม่ ถ้ามาอยู่ชั่วคราวแค่ ๒ ปี ๕ ปี เป็นต้น ก็เป็นแค่บารมีธรรมดา หรือถ้ามาอยู่แบบคุณหนูก็เป็นบารมีธรรมดา
การที่ลูกอนุโมทนาบุญทุกบุญที่ลูกสาวทำ ก็จะได้บุญทุกอย่างกับลูกสาว อย่างน้อยก็ครึ่งหนึ่ง
๑๑ มกราคม พ.ศ. ๒๕๔๘

๑๔ ยกลูกถวายวัด
คุณพ่อถวายลูกทุกคนแด่พระศาสนา ตอนบั้นปลายชีวิตท่านจะลำบากไหม แล้วลูกจะดูแลท่านได้อย่างไรคะ

คุณครูไม่ใหญ่
การที่ท่านถวายลูกให้กับพระศาสนาบุญนี้ก็จะเลี้ยงดูท่านเอง ไม่ทำให้ท่านลำบากหรอก อย่าไปกังวลเลย แต่ก็ให้ท่านหมั่นสั่งสมบุญทุกบุญให้เต็มที่ ก็จะทำให้ท่านไม่ลำบากทั้งในโลกนี้ และโลกหน้า ส่วนตัวลูกก็ให้ทุ่มเทสร้างบารมี ทำงานพระศาสนาให้เต็มที่ บุญนี้ก็จะได้ช่วยหล่อเลี้ยงท่านด้วย
๕ กุมภาพันธ์ พ.ศ. ๒๕๔๘


๑๕ อานิสงส์ของกัลยาณมิตร
ลูกและเพื่อนๆ เป็นบุคลากรภายใน เป็นเจ้าหน้าที่มูลนิธิธรรมกาย ช่วยงานวัดมาแล้ว ๑๘ ปี ทำหน้าที่ชักชวนสาธุชนให้มาสร้างบุญในโครงการต่างๆ ของวัด ลูกและเพื่อนๆ จะได้อานิสงส์อย่างไรบ้างคะ

คุณครูไม่ใหญ่
อานิสงส์ที่ชักชวนคนมาสร้างบุญ ก็จะทำให้เราได้บุญทุกบุญที่เจ้าภาพได้ คือ ได้รูปสมบัติ ทรัพย์สมบัติ คุณสมบัติ ติดตัวไปในภพชาติเบื้องหน้า และยังได้บุญที่มีพวกพ้องบริวาร มีดวงปัญญา ได้บารมี ๑๐ ทัศ ครบกว่าคนอื่น เพราะว่าถือศีล ๘ ถือเป็นการบำเพ็ญเนกขัมมบารมีด้วย จะได้มากกว่าญาติโยมก็ตรงนี้ บารมี ๑๐ ทัศ มีทานบารมี ศีลบารมี เนกขัมมบารมี ปัญญาบารมี วิริยบารมี ขันติบารมี สัจจบารมี อธิษฐานบารมี เมตตาบารมี อุเบกขาบารมี ได้ครบหมด แต่บางอย่างมาก บางอย่างน้อย
๒ เมษายน พ.ศ. ๒๕๔๘

อย่างนี้จะบาปไหม

๑๖ ผมเป็นดาราครับ
ทำไมดาราหรือนักร้องบางคนมีชื่อเสียงช่วงสั้น บางคนมีชื่อเสียงยาวนาน อาชีพเหล่านี้จะมีวิบากกรรมไหมครับ สำหรับตัวผมที่ออก T.V. มีชื่อในนิตยสาร จะได้รับวิบากกรรมไม่ดีอะไรหรือไม่  
ทำไมไม่ว่าผมอยากจะทำอะไร ก็จะมีคนมาสนับสนุน ทำให้มีจังหวะและโอกาสประสบผลสำเร็จอย่างง่ายๆ โดยไม่มีอุปสรรคอะไรเลย จนผมรู้สึกสงสัยในตัวเองว่า ทำไมชีวิตผมถึงไม่มีปัญหา หรือว่าผมอายุยังน้อย จึงยังไม่ถึงเวลาที่จะเจออุปสรรคหรือเปล่าครับ 
ทำอย่างไรผมจะรักษาความโชคดีเหล่านี้ไปข้ามภพข้ามชาติได้ครับ

คุณครูไม่ใหญ่
ลูกมีบุญทำทาน รักษาศีล เจริญภาวนามาค่อนข้างดี จึงทำให้มีรูปสมบัติ ทรัพย์สมบัติ และคุณสมบัติ อีกทั้งเป็นคนชอบคบบัณฑิต จึงห่างไกลจากสิ่งไม่ดี เช่น ห่างไกลจากยาเสพติด เป็นต้น
ดาราหรือนักร้องบางคนมีชื่อเสียงช่วงสั้น เพราะทำทานมาเพียงช่วงสั้นๆ คือ นานๆ ทำที ไม่ตลอดต่อเนื่อง บางคนมีชื่อเสียงยาวนาน เพราะทำทานมามากกว่า และตลอดต่อเนื่อง ถ้าดาราและนักร้องเหล่านี้ไม่ได้ไปแสดงโป๊ เปลือย หรือยั่วยุกามารมณ์ ก็ไม่เป็นไร แต่ถ้าเป็นต้นแบบในทางที่ไม่ดี ก็จะเป็นบาปต่อดารา นักร้อง และคนเลียนแบบด้วย คือจะมีชีวิตที่เดือดร้อนคล้ายกับที่ตนแสดง เป็นต้น
สำหรับตัวลูกที่ออก T.V. และนิตยสาร ถ้าเป็นต้นแบบในทางที่ดี ก็จะเป็นบุญ แต่ถ้าเป็นต้นแบบในทางไม่ดี ก็เป็นบาป 
บุญบาปมันจะมีอยู่ในทุกแห่งเลย ในนิตยสารก็มี ถ้าพูดเป็นบุญ เขียนเป็นบุญ อ่านแล้วใจเป็นกุศล บุญก็เกิด ถ้าตรงข้ามก็เป็นบาป หรือกล้วยทอดก็มีทั้งบุญทั้งบาปอยู่ในตัว เจอพระถวายพระ เจอเด็กเอากล้วยทอดให้เด็ก ก็เป็นบุญ แต่ถ้าไม่ถูกใจใคร แล้วเอาไปขว้างใส่หน้าเขา มันก็เป็นบาป  เพราะฉะนั้น บุญบาปมีอยู่ในทุกสิ่งอย่างนี้ ซึ่งเราต้องศึกษาให้ดี
ในอดีต ลูกมีบุญสงเคราะห์ญาติตามมาส่งผล กอปรกับปัจจุบันเป็นคนอารมณ์ดี ยิ้มง่าย พูดจาสุภาพ หน้าตาก็น่าเอ็นดู ใครๆ เห็นก็เลยชอบ อยากช่วยเหลือ แต่ก็อย่าประมาทในการดำเนินชีวิต เพราะตอนนี้ลูกยังอายุน้อยอยู่ ลูกต้องหมั่นทำทาน รักษาศีล และเจริญภาวนา ทั้งทำเองและชวนคนอื่นทำด้วย ให้สม่ำเสมอตลอดชีวิต บุญนี้ก็จะส่งผลให้ภพหน้ามีชีวิตที่ดียิ่งขึ้นไปกว่านี้อีก
๑๐ พฤษภาคม พ.ศ. ๒๕๔๘

๑๗ ขายบริการเลี้ยงดูพ่อแม่
ลูกและเพื่อนตัดสินใจมาทำอาชีพขายบริการ เพื่อส่งเงินเลี้ยงดูพ่อแม่ จะมีผลบุญจากความกตัญญูเทียบกับผลบาปอย่างไรคะ 
ทั้งลูกและเพื่อนอยากเลิกอาชีพนี้ แต่ก็รู้สึกว่า ยังเลิกไม่ได้ เพราะเป็นห่วงทางบ้าน กลัวว่าเขาจะไม่มีเงินใช้ แต่ว่าทำไมส่งเงินไปให้เท่าไร เขาก็ไม่พอใช้
ลูกและเพื่อนตอนนี้อายุก็มากขึ้น  ไม่ทราบว่าต่อไปจะประกอบอาชีพอะไร เราควรจะทำอย่างไรดีคะ 
ลูกเคยติดยา และทำแท้งมา ๓ ครั้ง จะมีผลอย่างไร 

คุณครูไม่ใหญ่
การที่ลูกมาทำอาชีพขายบริการ เป็นเพราะกรรมเก่าในอดีต จึงต้องมาเป็นโสเภณี จะพ้นจากวิบากกรรมนี้ได้ ลูกต้องหักดิบจากการเป็นโสเภณี แล้วไปหาอาชีพใหม่ที่เป็นสัมมาอาชีวะมาเลี้ยงชีพตนเอง แม้จะได้รายได้น้อยกว่าก็ตาม แต่เงินที่ได้เป็นเงินบริสุทธิ์ แล้วก็เอาเงินบริสุทธิ์นี้มาทำทาน รักษาศีล เจริญภาวนาให้เต็มกำลัง แล้วอธิษฐานจิตให้พ้นจากวิบากกรรมนี้ไปจนตลอดชีวิต ลูกก็จะพ้นจากกรรมนี้ได้
ทั้งลูกและเพื่อนตัดสินใจมาทำอาชีพนี้ แล้วส่งเงินมาให้พ่อแม่ ก็เป็นบุญของลูก แต่ต้องไม่ไปเพิ่มบาป ด้วยการไปเสพยา เล่นการพนัน หรือไปเป็นเมียน้อย เมียเก็บของใครด้วย ก็ถือว่าใช้วิบากกรรมเก่า
ลูกอายุเยอะแล้ว ต้องรู้จักเก็บเงินบ้าง เผื่อเอาไว้ใช้จ่ายในยามป่วยไข้ ส่วนที่ส่งไปให้ทางบ้าน ก็ต้องแนะนำให้ทางบ้านรู้จักใช้เงินให้เป็นประโยชน์งอกเงย และใช้จ่ายในสิ่งที่สมควร ไม่อย่างนั้นส่งเงินไปให้เท่าไรก็ไม่เพียงพอ ให้เขารู้จักทำมาหากินบ้าง รู้จักอดออมบ้าง 
อีกทั้งลูกก็ควรหาช่องทางที่จะประกอบสัมมาอาชีวะ โดยการหาความรู้เพิ่มเติม ที่เขาสอนฟรี ซึ่งมีอยู่เยอะแยะ ให้สามารถผลิตสินค้าขายได้ โดยเริ่มทำจากเล็กๆ ไปก่อน เมื่อมีทุน และประสบการณ์ เพิ่มขึ้น จึงค่อยๆ ขยายงานออกไป และที่สำคัญ ลูกต้องมีกำลังใจว่า เราจะต้องตั้งตัวของเราให้ได้ เพราะอายุขนาดนี้ยังไม่สายเกินไปในการที่จะเริ่มต้นชีวิตใหม่ที่ดีงามนะลูกนะ 
ลูกเคยติดยา ในภพชาติต่อไป ก็จะทำให้มีสติปัญญาน้อย ส่วนกรรมทำแท้งก็จะทำให้อายุสั้น
๙ กุมภาพันธ์ พ.ศ. ๒๕๔๘

๑๘ ขายเสื้อผ้าโป๊
คนที่มีอาชีพเกี่ยวข้องกับอาชีพขายบริการ เช่น ตัดเสื้อผ้าโป๊ๆ มาขาย หรือทำอาหารขายให้หญิงขายบริการ จะมีวิบากกรรมหรือไม่คะ 

คุณครูไม่ใหญ่
คนที่มีอาชีพเกี่ยวข้องกับหญิงขายบริการ เช่น ขายเสื้อผ้าโป๊ๆ ก็จะมีส่วนในการสนับสนุนกรรมนั้นด้วย เพราะเสื้อผ้าโป๊จะยั่วยุกามารมณ์ มีส่วนสนับสนุนกรรมกาเมฯ แต่ถ้าขายอาหารให้กับหญิงขายบริการ แค่มีเจตนาขายอาหารอย่างเดียว ก็ไม่มีวิบากกรรมอะไร เพราะไม่ได้ไปยั่วยุกามารมณ์ให้เกิดขึ้น และเขาต้องมีชีวิตอยู่ ก็ต้องรับประทานอาหาร
๙ กุมภาพันธ์ พ.ศ. ๒๕๔๘

๑๙ ให้เช่าห้องเพื่อขายบริการ
ผู้ที่เป็นเจ้าของอาคารให้เช่าเพื่อขายบริการทางเพศ แบบที่ไม่ได้บังคับให้ขายตัว เพียงแต่คอยดูและเก็บค่าเช่าห้อง จะมีวิบากกรรมหรือไม่คะ

คุณครูไม่ใหญ่
ผู้เป็นเจ้าของอาคารให้ผู้ขายบริการเช่า โดยไม่ได้บังคับขายบริการ แต่เจาะจงให้เช่าเฉพาะหญิงขายบริการ ก็จะมีส่วนในบาปของหญิงขายบริการทุกคน สมมติมี ๓๐๐ ห้อง ก็ ๓๐๐ คูณไป เพราะมีส่วนสนับสนุน และมีเจตนาให้เป็นแหล่งรวมที่พักของหญิงขายบริการในที่ของตัว แต่บาปไม่มากเท่ากับเจ้าของซ่องที่บังคับขายบริการ คือ ลดลงมาหน่อยหนึ่ง เจ้าของซ่องที่บังคับขายบริการจะมีบาปมากกว่า
๙ กุมภาพันธ์ พ.ศ. ๒๕๔๘

๒๐ ทำแท้ง
ลูกเคยทำแท้งมาแล้ว ๖-๗ ครั้ง ทุกครั้งเด็กยังไม่เป็นตัว วิธีทำแท้ง คือ จะกินยาขับ หรือดื่มเหล้ามากๆ เพื่อทำให้แท้ง ถ้าเด็กยังไม่เป็นตัว จะบาปไหม ถ้าบาป จะบาปมากหรือน้อยกว่าที่เป็นตัวแล้ว อย่างไรคะ

คุณครูไม่ใหญ่
เมื่อมีปฏิสนธิวิญญาณมาลง รอบเดือนหยุด ก็ถือว่า มีกำเนิดชีวิตแล้ว ถ้าเด็กมีอายุในครรภ์สั้น จะบาปน้อยกว่า เพราะใช้ความพยายามฆ่าน้อยกว่าเด็กที่โตขึ้นมาแล้ว ผลแห่งบาปจะทำให้ตกมหานรกขุม ๑ ก่อน เพราะกรรมปาณาติบาตที่ทำแท้ง 
เมื่อผ่านขั้นตอนทุกข์ทรมานในขุมนั้นแล้ว ก็ต้องไปอีกหลายขุม จนมาเป็นมนุษย์ เมื่อมาเป็นมนุษย์ ก็จะถูกทำแท้ง หรืออายุสั้น
๓๑ มกราคม พ.ศ. ๒๕๔๘

๒๑ เงินกู้ดอกถูก
คุณแม่และตัวลูกมีอาชีพปล่อยเงินกู้ เพราะคิดว่าเป็นอาชีพที่ได้บุญ ได้ช่วยเหลือผู้เดือดร้อน โดยดอกเบี้ยจะคิดถูกกว่าเจ้าอื่นๆ แต่หลังจากได้ศึกษาธรรมะจากจานดาวธรรมแล้ว กลัวจะมีวิบากกรรม ลูกจึงตั้งใจจะเลิกอาชีพนี้ แต่ก็ยังไม่รู้ว่า จะประกอบอาชีพอะไร คุณแม่และลูกจะได้รับผลกรรมนี้อย่างไรคะ

คุณครูไม่ใหญ่
ก็ขอทำความเข้าใจก่อนว่า ตัวอย่าง Case Study ที่ผ่านมานั้น ล้วนแต่เป็นเคสที่ปล่อยเงินกู้ดอกโหด จึงทำให้มีวิบากกรรมเช่นนั้น เช่น เป็นโรคไต ต้องฟอกเลือด เพราะทำให้ลูกหนี้เดือดร้อนมาก จากเดือดร้อนเพราะไม่มีเงินอยู่แล้ว ลูกหนี้ยังเดือดร้อนหนักขึ้นไปอีกเพราะดอกโหด แถมบางรายยังโดนยึดทรัพย์สินอีก อย่างนี้เป็นต้น 
ถ้าลูกปล่อยเงินกู้แบบดอกไม่โหด อาจจะมากกว่าดอกเบี้ยธนาคารนิดหน่อย เพราะว่าเสี่ยงกว่าธนาคาร โดยมีเจตนาจะช่วยเหลือผู้ตกทุกข์ได้ยากจริงๆ และทั้งสองฝ่าย คือ เจ้าหนี้และลูกหนี้ไม่เดือดร้อน ต่างคนต่างได้ ถ้าเป็นลักษณะนี้ก็ไม่เป็นไร ถือเป็นธุรกิจอย่างหนึ่ง อย่ากังวลจนเกินไป จนไม่อาจทำอะไรได้เลย
๑๐ มกราคม พ.ศ. ๒๕๔๘

๒๒ วิจารณ์พระไตรปิฎกเชิงวิชาการ
ลูกเป็นนักวิชาการ หลายครั้งต้องวิจารณ์วัดและพุทธประวัติ ด้วยวิธีทางวิชาการ บางครั้งวิจารณ์ในทางที่อาจตีความว่า เป็นการลบหลู่ เช่น การตีความว่า  พระสูตรหรือบางส่วนของพระไตรปิฎกนั้นมิใช่พุทธพจน์ เป็นเพียงสัจธรรม หรือสัทธรรมปฏิรูปที่พระสงฆ์ยุคหลังเพิ่มเติมขึ้นมาเพื่อเหตุผลบางประการ 
การที่ลูกวิเคราะห์วิจารณ์พระคัมภีร์เช่นนั้น ถือว่าเป็นบุญอันเกิดจากการสนทนาธรรม หรือถือว่าเป็นบาปคะ

คุณครูไม่ใหญ่
เรื่องนี้ขึ้นอยู่กับการตีความนั้นว่า  ได้ความหรือไม่ได้ความ ถูกหรือผิด ประกอบด้วยอคติหรือไม่ หรือเอาความคิดของตัวเองเป็นหลัก รวมทั้งอิทธิพลของอาจารย์ที่ปรึกษา และบทความทางวิชาการที่ฝรั่งตีความตามความคิดของตัวเอง  
ดังนั้น การวิจารณ์นั้นถ้าถูกต้อง ก็เป็นบุญที่เกิดจากการสนทนาธรรม แต่ถ้าไม่ถูกต้อง ก็เป็นบาป ซึ่งอาจทำให้เขามีความเห็นผิดเป็นมิจฉาทิฏฐิต่อไปในอนาคตได้
๑๙ ตุลาคม พ.ศ. ๒๕๔๙

๒๓ บิดเบือนคำสอน
การที่นักการศาสนาหลายท่านสอนให้เข้าใจเรื่องบุญบาป นรกสวรรค์แบบผิดๆ  ว่าเป็นอุบายที่สร้างขึ้นเพื่อค้ำจุนสังคม เป็นต้น การสอนเช่นนี้ ถ้าเป็นเพียงความเข้าใจผิด จะมีวิบากกรรมเช่นไร และถ้ามีเจตนาต้องการบิดเบือนคำสอน จะมีวิบากกรรมเช่นไรครับ

คุณครูไม่ใหญ่
ถ้าคำสอนนี้เกิดจากความเข้าใจผิด จะมีวิบากกรรมโดยย่อ คือ จะทำให้เป็นผู้ปฏิบัติธรรมลำบาก และบรรลุธรรมได้ช้า เช่น จะศึกษาธรรมะก็ต้องเจอความลำบาก ต้องขึ้นเขาลงห้วย เจอสัตว์ร้าย เจอภัยธรรมชาติ ต้องไปนั่งริมปากเหว แต่ก็ยังไม่บรรลุธรรม จะบรรลุธรรมช้า เพราะเข้าใจความจริงคลาดเคลื่อนในการสอน เนื่องจากเป็นนักคิด ก็ด้นเดาใช้เหตุผลเท่าที่ตัวเองจะสันนิษฐานเอา และถ้าไปสวรรค์อย่างมากก็ไปได้แค่ชั้นจาตุมหาราชิกาสายวิทยาธร แล้วก็ไปนั่งคิดต่อบนนั้นเพลินๆ ไปวันๆ 
ถ้ามีเจตนาบิดเบือนคำสอน จะมีวิบากกรรมโดยย่อ คือ จะไปอบายด้วยใจที่เศร้าหมอง เช่น  ไปมหานรก  อุสสทนรก ยมโลก ไปเป็นเปรต อสุรกายที่มีรูปร่างพิกลพิการ ทุกข์ทรมานมาก เป็นต้น  เมื่อกลับมาเป็นมนุษย์ก็จะเป็นบ้า ใบ้ หูหนวก ตาบอด รูปร่างพิกลพิการ และจะห่างไกลพระพุทธศาสนา
๑๒ มกราคม พ.ศ. ๒๕๕๐

๒๔ โจรกลับใจ
กรรมโกงเศษเหล็กที่ผมทำกับวัดไว้ จะส่งผลอย่างไร ตอนนี้ผมและเพื่อนเข้าใจวัดแล้ว และได้พากันนำเงินมาทำบุญกับทางวัดอย่างต่อเนื่อง ผมและเพื่อนพ้นจากวิบากกรรมนี้หรือยัง 
ทำไมผมต้องมาทำบาปกับวัดก่อน แล้วจึงมีศรัทธาในภายหลังครับ 

คุณครูไม่ใหญ่
กรรมโกงเศษเหล็กวัดจะส่งผลให้สมบัติมีวิบัติติดตัว คือ เมื่อได้ทรัพย์มา ทรัพย์นั้นจะมีเหตุให้วิบัติไป คือ ได้ปลื้มตอนทรัพย์มา แต่ไม่ค่อยได้ใช้ และถ้าตายแล้ว หากยังเห็นภาพนี้อยู่ อย่างน้อยก็จะไปเป็นเปรต 
ต่อมาเข้าใจวัดแล้ว ลูกกับเพื่อนได้นำเงินมาทำบุญกับวัดอย่างต่อเนื่อง บุญนี้ก็ไปตัดรอนวิบากกรรมโกงเศษเหล็กวัดไปหมดแล้ว 
เหตุที่ลูกทำบาปก่อนมีศรัทธาวัดในภายหลัง เพราะเศษกรรมคบคนพาล จึงทำให้อกุศลได้ช่องเข้าสิงจิตให้คิดอย่างนั้น ให้เจอคนประเภทนั้นเข้ามาใกล้ และพูดอย่างนั้น แล้วเราก็คิดตามนั้น ต่อมาบุญเก่าที่เคยทำมากับหมู่คณะได้ช่อง จึงทำให้มีศรัทธาในภายหลัง
๑๑ กรกฎาคม พ.ศ. ๒๕๔๙

๒๕ เช่าที่วัดเปิดร้านตัดผม
สามีของลูกเปิดร้านตัดผม โดยได้ทำสัญญาเช่าร้านตัดผมกับทางวัด การที่เราเช่าอาคารของวัด และอาศัยที่ดินของวัดทำมาหากิน จะมีวิบากกรรมหรือไม่ ถ้ามีวิบากกรรม จะแก้ไขอย่างไรคะ

คุณครูไม่ใหญ่
การที่เช่าอาคารของวัดและอาศัยที่ดินของวัดทำมาหากินอยู่นั้น ก็ไม่ได้มีวิบากกรรมอะไร ถ้าจ่ายค่าเช่าตามที่ได้ตกลงกันไว้
๒๒ กรกฎาคม พ.ศ. ๒๕๔๙

๒๖ เหล้ากระสายยา 
การดื่มยาดองเหล้าเป็นกระสายยา จะมีวิบากกรรมหรือไม่ จะแก้ไขได้อย่างไรครับ

คุณครูไม่ใหญ่
การดื่มเหล้าเป็นกระสายยาก็ไม่ได้มีวิบากกรรมอะไร แต่ถ้าเอายากระสายเหล้า  อย่างนี้มีวิบากกรรม และหากแม้ดื่มเป็นกระสายยา แต่ดื่มจนมึนเมา ก็จะทำให้เมื่อเกิดไปในภพต่อไป ก็จะทำให้ไม่ค่อยฉลาด สมองเชื่องช้า
๑๑ พฤศจิกายน พ.ศ. ๒๕๔๙


๒๗ ใช้ยากดประสาทกับคนไข้
การให้ยากดประสาทเพื่อลดความเจ็บปวดแก่คนไข้ที่ใกล้สิ้นใจ ซึ่งจะทำให้ไม่เจ็บปวด ทุกข์ทรมาน แต่จะทำให้คนไข้มึนๆ เบลอๆ ก่อนจากไปอย่างสงบ จะมีวิบากกรรมอะไรหรือไม่ และวิธีที่ถูกต้อง ควรทำอย่างไรครับ

คุณครูไม่ใหญ่
การใช้ยากดประสาทกับคนไข้ที่ใกล้สิ้นใจ ก็ไม่ได้มีวิบากกรรมอะไร เป็นเรื่องของการช่วยเหลือคนไข้ตามหลักของแพทย์ แต่เพื่อความสบายใจ ก็ให้คุณหมอสั่งสมบุญทุกบุญให้มากๆ ทั้งทาน ศีล ภาวนา เป็นต้น
๒๕ ธันวาคม พ.ศ. ๒๕๔๙

๒๘ พาคุณย่าไปอยู่เนิร์สเซอรี่
การที่ลูกหลานพาคุณย่าไปอยู่ที่เนิร์สเซอรี่ ซึ่งมีพยาบาลดูแลใกล้ชิด จะทำให้ลูกหลานได้รับวิบากกรรมต่างกันกับการที่เลี้ยงดูท่านเองอย่างไรคะ


คุณครูไม่ใหญ่
การที่ลูกหลานนำท่านไปอยู่ที่เนิร์ส-เซอรี่โฮม ซึ่งมีพยาบาลดูแลใกล้ชิด จะแตกต่างจากการที่ลูกหลานดูแลเอง คือ เมื่อบุญส่งผล เราก็จะได้รับการดูแลอย่างนี้บ้างเหมือนกัน ซึ่งแล้วแต่กรณี เพราะบางทีเราดูแลเองก็สู้พยาบาลเขาดูแลไม่ได้ หรือบางทีเราดูแลเองจะดีกว่าให้คนอื่นดูแล 
๔ กันยายน พ.ศ. ๒๕๔๙

๒๙ ความทุกข์ของคุณหมอ 
อาชีพแพทย์ที่ลูกคอยดูแลผู้ป่วยอย่างดี จะทำให้ลูกได้รับผลบุญอย่างไร
มีครั้งหนึ่ง คนไข้ท้องเสีย ลูกได้สั่งพยาบาลให้เกลือแร่ชนิดหนึ่งทางโทรศัพท์ รุ่งขึ้นผู้ป่วยก็เสียชีวิต ลูกเป็นต้นเหตุทำให้เขาตายหรือไม่ ถ้าใช่ ลูกจะมีวิบากกรรมอย่างไร และจะแก้ไขได้อย่างไรคะ



คุณครูไม่ใหญ่ 
อาชีพแพทย์ที่ลูกคอยดูแลผู้ป่วยอย่างดี จะได้รับผลบุญโดยย่อ คือ จะได้รับความเคารพนับถือจากคนทั่วไป มีสุขภาพร่างกายแข็งแรง และได้รับการสนับสนุนช่วยเหลือจากคนทั้งหลาย เป็นต้น 
คนไข้ท้องเสียที่ลูกสั่งพยาบาลให้เกลือแร่ชนิดหนึ่งทางโทรศัพท์ รุ่งขึ้นผู้ป่วยก็เสียชีวิตนั้น ก็ไม่ได้มีวิบากกรรมอะไร เพราะคนไข้หมดอายุขัยแล้ว ไม่ว่าลูกจะรักษาอย่างไรก็ตาย แต่เพื่อความสบายใจ ก็ให้ลูกสั่งสมบุญ แล้วอุทิศส่วนกุศลไปให้คนไข้ที่ละโลกไปแล้ว 
๒๓ พฤษภาคม พ.ศ. ๒๕๔๙

๓๐ ปั๊มหัวใจ 
ในฐานะที่ลูกเป็นแพทย์ กรณีที่คนไข้อาการหนักมาก จนหัวใจอาจหยุดเต้น แพทย์จำเป็นต้องคุยกับญาติผู้ป่วยเรื่องการปั๊มหัวใจเพื่อช่วยเหลือ หากญาติตัดสินใจว่า ไม่ปั๊มหัวใจให้ผู้ป่วย ซึ่งแน่นอนว่า ผู้ป่วยจะต้องเสียชีวิต กรณีนี้ญาติจะบาปไหมคะ และแพทย์จะได้ชื่อว่า ทำปาณาติบาตหรือไม่

คุณครูไม่ใหญ่ 
หากญาติตัดสินใจว่า ไม่ปั๊มหัวใจให้ผู้ป่วย กรณีนี้ญาติก็ไม่บาป เพราะไม่มีเจตนาให้ผู้ป่วยตาย เพราะสังขารของผู้ป่วยก็ไปไม่ไหวอยู่แล้ว หมดอายุขัยแล้ว แพทย์ก็ไม่ได้ชื่อว่า ทำปาณาติบาตเช่นเดียวกัน 
๑๗ เมษายน พ.ศ. ๒๕๔๙

๓๑ ชายกับชาย
การอยู่ร่วมกันระหว่างชายกับชายฉันสามีภรรยา หากไม่มีการนอกใจกันเลย กรณีนี้จะบาปไหมคะ 

คุณครูไม่ใหญ่
การอยู่ร่วมกันระหว่างชายกับชายฉันสามีภรรยา แต่ไม่ผิดศีลข้อ ๓ คือ รักเดียวใจเดียว ก็ไม่ได้มีบาปกรรมอะไร แต่ชาวโลกก็จะติเตียน ไม่ยอมรับ หรือยอมรับแต่ก็ไม่ค่อยสนิทใจนัก เพราะมันไม่คุ้น แล้วถ้าหากอยู่ร่วมกันอย่างนี้ตลอดไป ไม่ประพฤติพรหมจรรย์ ก็ยากที่จะพ้นกรรมกาเมฯ ในชาติต่อไป ลูกก็ต้องไปตัดสินใจเลือกเอาก็แล้วกันนะลูกนะว่า จะเอาอย่างไร 
แล้วที่สำคัญก็คือ ใครจะยอมรับ หรือไม่ยอมรับ ไม่สำคัญเท่ากับว่า ยากที่จะพ้นกรรมตรงนี้ มันก็จะต้องไปใช้กันอีกหลายชาติ ในสภาพที่ลูกเป็นอยู่อย่างปัจจุบันนี่แหละ
๑๕ กุมภาพันธ์ พ.ศ. ๒๕๔๘

๓๒ นกน้อยในกรงทอง
การเลี้ยงนกไว้ในกรงจะเป็นบาปไหมคะ

คุณครูไม่ใหญ่
การเลี้ยงนกไว้ในกรงก็เป็นการทรมานสัตว์อย่างหนึ่งที่ทำให้นกขาดอิสรภาพวิบากกรรมนั้นจะทำให้เราจะต้องไปเกิดในยุคสมัยที่เกิดสงคราม แล้วถูกจับเป็นเชลย หรือเกิดในเมืองที่เป็นประเทศราช ไม่มีเอกราช หรือถูกจับไปขังโดยไม่มีความผิด แต่เนื่องจากปัจจุบันไม่ได้ทรมานนกมากนัก กรรมก็จะไม่ส่งผลในปัจจุบัน แต่จะส่งผลในอนาคตเป็นหลัก แต่ก็ต้องระวังกรรมในอดีตได้ช่องเสริม จะทำให้เป็นโรคปอดรั่ว ปอดติดเชื้อได้ จะเป็นอันตรายต่อร่างกายซึ่งก็ไม่ค่อยแข็งแรงอยู่แล้ว 
ข้อแนะนำก็คือ เอานกไปปล่อยเถิด อย่าเอามันมาขังไว้เลย ไม่ว่าจะทำกรงด้วยทองคำ จะงดงามแค่ไหน มันก็ไม่ยินดีหรอก
๑๑ มกราคม พ.ศ. ๒๕๔๘

๓๓ อาจารย์ดื้อ
ทำไมพี่สาวมักโชคดี ทั้งๆ ที่เรียนหนังสือปานกลาง แต่ก็ได้เป็นอาจารย์ พี่สาวชอบเถียงพ่อแม่ จะมีวิบากกรรมอย่างไร ต้องแก้ไขอย่างไรบ้าง และผมต้องทำอย่างไรจึงจะชวนให้พี่สาวเข้าวัดได้ครับ

คุณครูไม่ใหญ่
พี่สาวมักโชคดี แม้เรียนหนังสือดีปานกลาง แต่ก็ได้เป็นถึงอาจารย์ เพราะพี่สาวเป็นคนมีปัญญาบารมีมาดี คือ ในอดีตชอบสนับสนุนการศึกษา คบบัณฑิตนักปราชญ์ แต่ปัจจุบันขยันน้อยไปหน่อย จึงเรียนได้ปานกลาง แล้วพี่เขาชอบเป็นอาจารย์ด้วย ก็เลยได้เป็นอาจารย์
พี่สาวชอบเถียงพ่อแม่แบบดื้อๆ ตามสไตล์อาจารย์ที่ไม่ชอบให้ใครมาสอน เพราะเจ้าปัญญา ถ้าไม่แก้ไข จะทำให้มีวิบากกรรม คือ เสียงไม่ไพเราะ ฟันและปากไม่สวย จะมีลูกหลานดื้อ ไม่เชื่อฟัง เหมือนที่ตัวทำเอาไว้ มีบริวาร บริวารก็ดื้อ มีเพื่อน เพื่อนก็ดื้อ ถ้ามีสามี ก็ได้สามีดื้อ จะแก้ไข ก็ต้องให้พี่สาวเลิกดื้อ ให้รู้จักรับฟังก่อน อย่าเพิ่งสวนกลับไป และต้องเคารพอ่อนน้อมต่อบิดามารดา 
ตัวลูกเองก็ต้องค่อยๆ แนะนำพี่สาวอย่างใจเย็นๆ พูดกันดีๆ อย่าเถียงกัน เพราะพี่สาว เขาเป็นคนมีเหตุผลอยู่แล้ว แต่ไม่ค่อยเอามาใช้เท่านั้นเอง 
๑๐ พฤษภาคม พ.ศ. ๒๕๔๘

๓๔ พระเวสสันดร 
ลูกเคยพูดกับพี่สาวเรื่องพระเวสสันดร ที่ยกกัญหาชาลีให้ชูชก ลูกวิจารณ์อย่างรู้เท่าไม่ถึงการณ์ว่า ไม่ควรละเมิดสิทธิ์ของผู้อื่น แม้จะเป็นลูกชายลูกสาวของตนก็ตาม ไม่น่าจะมีสิทธิ์ไปยกชีวิตของผู้อื่นให้กับใคร ถ้าอยากจะทำความดี ก็ควรอยู่ในสิทธิ์ของตนเอง การวิจารณ์เช่นนี้จะเป็นบาปหรือไม่ ถ้าบาป ควรทำอย่างไรจึงจะแก้ไขวิบากกรรมนี้ได้คะ

คุณครูไม่ใหญ่ 
ลูกพูดวิจารณ์พระเวสสันดรว่า การยกกัณหาชาลีให้ชูชกนั้น เป็นการละเมิดสิทธิ์ของผู้อื่น ถึงแม้ด้วยความไม่รู้ก็เป็นบาป เพราะโมหะคืออำนาจความหลงที่ไม่รู้ แล้วชอบวิจารณ์  
วิบากกรรมนี้จะส่งผลให้มีอุปสรรคมาขัดขวางในการสร้างบารมี โดยจะมีคนมาพูดให้ท้อใจ จะแก้ไข ก็ต้องทำบุญทุกบุญ ทั้งทาน ศีล ภาวนา เป็นต้น แล้วก็ขอขมาพระสัมมาสัมพุทธเจ้าบ่อยๆ หนักก็จะเป็นเบา เบาก็จะหายไป
๒๙ พฤษภาคม พ.ศ. ๒๕๔๙

ความเชื่อกับความใช่

๓๕ กินมังสวิรัติได้บุญจริงหรือ
มีความเชื่อว่า คนกินมังสวิรัติจะมีอายุยืน และได้บุญมาก จริงไหมคะ และการทำเช่นนี้จะส่งผลไปในภพชาติหน้าอย่างไรคะ
*	บุญกิริยาวัตถุ ๑๐ คือ 
	๑.	ให้ทาน			๒.	รักษาศีล
	๓.	เจริญสมาธิภาวนา	๔.	ประพฤติอ่อนน้อมถ่อมตน
	๕.	ขวนขวายในกิจที่ชอบ	๖.	ให้ส่วนบุญ
	๗.	อนุโมทนาบุญ		๘.	ฟังธรรม  
	๙.	แสดงธรรม		๑๐.	ปรับความเห็นให้ถูกต้อง

คุณครูไม่ใหญ่
คนเราที่มีอายุยืน อายุสั้น ขึ้นอยู่กับว่า มีกรรมปาณาติบาตในอดีตมาหรือไม่ อย่างคนกินเหล้า บางคนก็อายุยืน บางคนก็อายุสั้น โดยสรุปถ้ามีกรรมปาณาติบาตมา จะกินหรือไม่กินมังสวิรัติ อายุก็สั้น แต่ถ้าไม่มีกรรมปาณาติบาต จะกินหรือไม่กินมังสวิรัติ อายุก็ยืน คนเราจะอายุยืนหรืออายุสั้น ขึ้นอยู่กับบาปกรรมปาณาติบาต ไม่ได้เกี่ยวกับเรื่องอาหาร
ส่วนจะได้บุญมากหรือน้อย ก็ขึ้นอยู่กับว่า แม้จะกินมังสวิรัติหรือไม่กินมังสวิรัติก็ตาม หากกินแล้วได้ทำบุญกิริยาวัตถุ ๑๐ ประการ* มากหรือน้อยเพียงใด ถ้าทำมาก ก็ได้บุญมาก ถ้าทำน้อยก็ได้บุญน้อย ภพชาติต่อไปจึงขึ้นอยู่กับทำบุญดังกล่าวมากหรือน้อย
เรื่องกินมังสวิรัติกับไม่มังสวิรัติ เป็นข้อถกเถียงกันมาตั้งแต่ในสมัยพุทธกาล แต่ความเห็นส่วนตัวของครูไม่ใหญ่ จะกินหรือไม่กินก็แล้วแต่ ทำอย่างไรก็ได้ให้เราหมดกิเลสก็แล้วกัน ถ้ากินแล้วมีกำลัง ก็เอากำลังนั้นไปทำความเพียร ให้หมดกิเลสก็ดี หรือหากไม่กินมังสวิรัติ แต่ก็พยายามทำให้หมดกิเลส ก็ใช้ได้
พระสัมมาสัมพุทธเจ้าท่านก็วางเป็นกลางๆ ไว้ เนื่องจากห้ามคนฆ่าสัตว์มันยาก คือ ถ้าห้ามได้ก็ดี แต่ความจริงมันห้ามได้ยาก เพราะคนฆ่าก็อยากจะฆ่า เพราะความโลภอยากได้เงิน รวมกับวิบากกรรมปาณาติบาตของสัตว์ตัวนั้น จึงต้องมาถูกเขาฆ่า มันเป็นเรื่องโลกแตก และอีกอย่าง เวลาในโลกมนุษย์มันสั้น ถ้ามัวแต่ห้ามกันเรื่องนี้ ก็หมดเวลา ไม่ต้องสอนเรื่องอื่นกัน เพราะมัวแต่จะเถียงกันไม่จบ
เพราะฉะนั้น ในเมื่อเราห้ามเขาฆ่าไม่ได้ ให้เลือกรับประทานเนื้อตามที่พระสัมมา-สัมพุทธเจ้าทรงสอนไว้ คือ ไม่ได้เห็นเขาฆ่าเพื่อเรา ไม่ได้ยินว่าเขาฆ่าเพื่อเรา หรือสงสัยว่าเขาฆ่าเพื่อเรา เพราะฉะนั้น อย่าไปสงสัยซะก็หมดเรื่อง เสียทรัพย์ แต่อย่าเสียศีล เพราะเขาฆ่ามาแล้ว มันเป็นวิบากกรรมกันมา
อย่างครูไม่ใหญ่ เป็นสองอย่างเลย ตอนเป็นหนุ่ม ยังแข็งแรง ใครเอาอะไรมา ก็ฉันทั้งนั้น เอาผักมา ก็ฉันผัก เอาเนื้อมา ก็ฉันเนื้อ เอาแค่พอมีกำลัง แต่พออายุมากขึ้น ตอนนี้กินเจ แต่เจเขี่ย คือ เขาทำอาหารมา ก็จะมีทั้งผักทั้งเนื้อผสมกัน แต่ครูไม่ใหญ่จะเขี่ยเนื้อออก แล้วฉันแต่ผักกับน้ำ เพราะว่าระบบย่อยไม่ค่อยดีเหมือนตอนหนุ่มๆ กินเพื่อสุขภาพ ดังนั้น ครูไม่ใหญ่เป็นทั้งมังสวิรัติด้วย แล้วก็ไม่ใช่มังสวิรัติด้วย  แต่ว่ามังสวิรัติไม่สมบูรณ์ ฉันแล้วมีกำลัง เราก็ทำความเพียรกันไป เพราะฉะนั้น เอาว่าอะไรก็ได้ที่มันถูกกับขันธ์ ธาตุ อายตนะของเรา แล้วทำให้การปฏิบัติธรรมได้ผลดี เราก็เอาอย่างนั้น 
แต่ก็ให้ยึดหลักที่พระสัมมาสัมพุทธเจ้าท่านวางเอาไว้ คือ ถ้าเป็นพระ จะฉันเนื้อ ให้เว้นเนื้อ ๑๐ อย่าง คือ เนื้อมนุษย์ เนื้อช้าง เนื้อม้า เนื้อสุนัข เนื้องู เนื้อราชสีห์ เนื้อเสือโคร่ง เนื้อเสือเหลือง เนื้อเสือดาว และเนื้อหมี ซึ่งล้วนแต่เป็นเนื้อสัตว์ร้ายๆ ทั้งนั้น ซึ่งเราไม่ค่อยจะเจอเท่าไร ส่วนใครที่รับประทานมังสวิรัติ ก็อย่าไปคิดว่า เราดีกว่าคนอื่น หรือเราไม่ได้รับประทาน เราก็อย่าไปคิดว่า เราด้อยกว่าคนอื่น มันจะเป็นเหตุให้ทะเลาะกัน จนกระทั่งหมดเวลาในเมืองมนุษย์ เอาเป็นว่าทำอย่างไรก็ได้ให้กำจัดกิเลสอาสวะให้หมดไปก็แล้วกัน
๑๒ พฤษภาคม พ.ศ. ๒๕๔๘

๓๖ อธิษฐานถือเป็นการค้ากำไรเกินควรหรือไม่
บางคนทำบุญแล้วไม่อธิษฐาน เพราะคิดว่าการอธิษฐานเป็นการค้ากำไรเกินควร  การที่เขาคิดเช่นนี้ถูกต้องหรือไม่ครับ 

คุณครูไม่ใหญ่
อย่าเอามาปนกัน ระหว่างเรื่องทำบุญกับเรื่องธุรกิจ เพราะมันคนละเรื่อง ทำบุญแล้วต้องมีอธิษฐานบารมี เป็นการตั้งเป้าหมายชีวิต เอาพลังบุญไปเซ็ตโปรแกรมให้ไปสู่เป้าหมายนั้น เหมือนอย่างพระสัมมาสัมพุทธเจ้า ทรงสั่งสมบุญบารมี แล้วก็อธิษฐานบารมีขอเป็นพระสัมมา-สัมพุทธเจ้าพระองค์หนึ่งในอนาคต อย่างนี้ไม่ได้ค้ากำไรเกินควรเลย ท่านทำบุญเล็กน้อย ท่านก็อธิษฐานอยากเป็นพระสัมมาสัมพุทธเจ้า ทำบุญปานกลางก็อธิษฐานอยากเป็นพระสัมมาสัมพุทธเจ้า ทำบุญใหญ่ก็อยากเป็นพระสัมมาสัมพุทธเจ้า ถ้าหากการอธิษฐานเป็นการค้ากำไรเกินควร แสดงว่าท่านทำบุญเล็กน้อยแล้วอธิษฐานขอเป็นพระสัมมาสัมพุทธเจ้า อย่างนี้ก็ไม่ถูกสิ
๖ กรกฎาคม พ.ศ. ๒๕๔๘

๓๗ ระวังภัยวัยเบญจเพส
ทำไมคนโบราณมักพูดว่า วัยเบญจ-เพส*ให้ระมัดระวังตัว ให้ทำบุญเผื่อไว้ บางคนอาจจะตาย หรือป่วยหนักในอายุช่วงนี้ หรือบางคนก็ได้ดิบได้ดีไปเลย แล้วจริงๆ เป็นอย่างไร และต้องทำอย่างไรเมื่อถึงวัยเบญจเพสคะ 
* ช่วงอายุ ๒๕ ปี

คุณครูไม่ใหญ่
คนโบราณมักจะพูดว่า วัยเบญจเพสให้ระวังตัวนั้น ก็เพราะว่าเป็นจุดหัวเลี้ยวหัวต่อของวัยรุ่นที่กำลังจะเป็นผู้ใหญ่ ซึ่งบางครั้งกายเป็นผู้ใหญ่แต่ใจยังเป็นวัยรุ่นใจร้อนอยู่ ก็อาจจะดำเนินชีวิตผิดพลาดได้ง่าย ทำให้ประสบเภทภัยได้มาก แต่วัยรุ่นบางคนก็เป็นคนมีเหตุผล  อารมณ์เย็น จึงทำให้ประสบความสำเร็จในชีวิต 
เมื่อถึงวัยนี้ สิ่งที่ควรทำ คือ จะทำอะไรก็ต้องมีสติพิจารณาให้ดี  อย่าใช้อารมณ์นำหน้า ต้องใช้ปัญญานำหน้า และที่สำคัญต้องศึกษาธรรมะของพระสัมมาสัมพุทธเจ้า เพื่อเป็นแนวทางในการดำเนินชีวิตแบบบัณฑิตนักปราชญ์ที่จะก้าวไปสู่ความสำเร็จ 
๑๔ ตุลาคม พ.ศ. ๒๕๔๙

๓๘ ฮวงจุ้ย
การดูฮวงจุ้ย*ถือว่าเป็นบาปหรือไม่ และมีผลกำหนดชะตาชีวิตของคนเรามากน้อยแค่ไหน  ผมควรจะช่วยเหลือคนโดยดูฮวงจุ้ยต่อไป หรือควรจะเลิกเด็ดขาดดีครับ
* ฮวงจุ้ย เป็นความเชื่อของปราชญ์จีนโบราณ เกี่ยว	กับความสมดุลแห่งธรรมชาติ ที่เกี่ยวกับความเป็นอยู่ และสิ่งแวดล้อมชีวิตมนุษย์ คือ ทำอย่างไรให้คุณอยู่ในตำแหน่ง หรือทิศทางที่เป็นมงคล หรือกลมกลืน	กับพลังของ “ดิน ฟ้า และคน”

คุณครูไม่ใหญ่
การดูฮวงจุ้ยเพื่อช่วยเหลือคนอื่นนั้น ก็ไม่ถือว่าเป็นบุญหรือบาปโดยตรง แต่ว่าเป็นความหลง ซึ่งจะทำให้ใจติดยึดวนเวียนอยู่กับสิ่งเหล่านี้ การดูฮวงจุ้ยแค่เป็นส่วนประกอบเท่านั้น แต่การที่คนจะรุ่งหรือไม่รุ่ง  ขึ้นอยู่กับบุญกุศลที่ทำมามากน้อยเพียงใด ดูตัวลูกก็แล้วกัน ลูกดูฮวงจุ้ยได้ รู้หลักฮวงจุ้ยเป็นอย่างดี แต่ลูกยังไม่ประสบความสำเร็จเท่าที่ลูกอยากจะเป็น อยากจะได้ เพราะฉะนั้น สิ่งที่ควรจะทำ คือ ลูกควรจะเลิกดีกว่า เพราะเสียเวลา เหมือนเราเดินไปก็มีค่าใช้จ่ายทั้งนั้น ที่สำคัญเวลาเสียไปแล้ว ไม่ได้เกิดประโยชน์อะไร แถมเกิดโทษ คือ ความหลง ซึ่งจะติดข้ามชาติไปอีก หากตายแล้ว ก็จะไปเป็นวิทยาธรดูฮวงจุ้ยต่อ ไม่ทำให้ก้าวไปสู่ความหลุดพ้น คือ พระนิพพาน
๑๒ สิงหาคม พ.ศ. ๒๕๔๙

๓๙ ฮวงจุ้ยทำเลทอง หรือจะสู้ทำเลธรรม
สมัยก่อนลูกชอบดูฮวงจุ้ย และทำตามหลักฮวงจุ้ยมาโดยตลอด ฮวงจุ้ยมีจริงไหมคะ จริงๆ แล้วคืออะไร และมีผลกับชีวิตเราจริงหรือไม่ เราควรปฏิบัติตามหรือไม่คะ

คุณครูไม่ใหญ่
ฮวงจุ้ย ก็คือการดูสถานที่ เป็นหนึ่งในหลักปฏิรูปเทส ซึ่งประกอบไปด้วยสัปปายะ ๔ คือ 
๑. ที่อยู่อาศัยเป็นที่สบาย  
๒. อาหารเป็นที่สบาย
๓. บุคคลเป็นที่สบาย
๔. ธรรมะเป็นที่สบาย
ฮวงจุ้ยก็เป็นหนึ่งในสี่ คือ ที่อยู่อาศัยเป็นที่สบาย หมายถึงปรับสถานที่ให้น่าอยู่ เช่น ปลูกต้นไม้ร่มรื่น มีหิน มีน้ำตก มีนก เป็นต้น ให้ดูแล้วมันสบายกาย สบายใจ พอสบายกาย สบายใจ ไม่กลุ้ม ก็จะคิดอ่านอะไรออกได้ดี พอคิดออก ก็แก้ปัญหาได้  ชีวิตก็รุ่งเรือง
ถ้าเป็นที่ทำการค้า ก็หมายถึง ให้ดูทำเล คือ ฮวงจุ้ยว่า ทำเลตรงนี้ มีผู้คนดีๆ ผ่านไปผ่านมามาก มีรถรามาจอด นี่ก็เป็นฮวงจุ้ยทำเลการค้า แต่ที่สำคัญที่สุด คือ อยู่ที่บุญ ฮวงจุ้ยเป็นเครื่องเสริมเท่านั้น ถ้าใครมีบุญ จะทำอะไรก็สำเร็จ อยู่ในป่าก็รวยได้ อยู่ในเมืองก็รวย แต่ถ้าไม่มีบุญ อยู่ในเมืองก็จนได้ เหมือนเข้ามาเมืองหลวง แต่ว่าไปเป็นคนรับจ้างขนดิน
นอกจากทำเลทองของการค้าแล้ว ยังมีทำเลธรรม ซึ่งเป็นฮวงจุ้ยที่ศูนย์กลางกาย ฐานที่ ๗ ตรงนั้นเป็นอู่แห่งทะเลบุญ ถ้าใครมาอยู่ฮวงจุ้ยตรงศูนย์กลางกายฐานที่ ๗ ซึ่งเป็นทำเลธรรม ใจจะสบาย บุญจะไหลผ่านตลอดเวลา จะทำการงานอะไรก็สำเร็จเป็นอัศจรรย์ 
ทำเลทองหรือจะสู้ทำเลธรรม ฮวงจุ้ยตรงกลางใสปิ๊ง ไปถึงแล้วสบายกายสบายใจ จะคิดอ่านอะไรก็สำเร็จได้ง่าย
๗ เมษายน พ.ศ. ๒๕๔๘

๔๐ ตายเวลาไหนจึงเหลือสมบัติมาก 
ความเชื่อของชาวจีนที่ว่า ถ้าพ่อแม่เสียชีวิตตอนกลางวัน จะไม่เหลือสมบัติอะไรไว้ให้ลูกหลานนั้นจริงเท็จเพียงไร เกิดขึ้นจากสาเหตุใดคะ

คุณครูไม่ใหญ่
ก็เป็นความเชื่อต่อๆ กันมา ด้วยเหตุผลที่ว่า ถ้าตายตอนกลางวัน ก็ไม่ค่อยมีเวลาเตรียมงานรองรับท่าน เพราะเตรียมตัวไม่ทัน ส่วนสมบัติจะเหลือหรือไม่เหลือ ก็ขึ้นอยู่กับบุญของลูกหลานนั้นว่า มีมากหรือน้อย ถ้าสมมติว่า ท่านตายตอนกลางคืน แต่บุญลูกหลานมีน้อยก็ยากจน แต่ถ้าตายตอนกลางวัน บุญของลูกหลานมีมากก็ร่ำรวย
เพราะฉะนั้น ไม่เกี่ยวกับว่า บรรพบุรุษตายเวลาไหน แต่รวยหรือจนขึ้นอยู่กับทานบารมีของลูกหลาน ทางที่ดีลูกหลานควรจะปรึกษากันว่า จะจัดงานศพของท่านอย่างไรให้เหมาะสม และจะทำอย่างไรให้ทั้งท่านและเราได้บุญกุศลมากที่สุด
๙ กันยายน พ.ศ. ๒๕๔๙

๔๑ ทำบุญมากจะตายเร็ว
มีความเชื่อของชาวลาวว่า ถ้าทำบุญมากๆ จะตายเร็ว เพราะว่าจะรีบไปใช้สมบัติ คำกล่าวนี้เท็จจริงอย่างไรครับ

คุณครูไม่ใหญ่
คำว่า “ทำบุญมากจะตายเร็ว” นั้น ไม่เป็นความจริง เป็นแค่ความเชื่อเท่านั้น คนเราจะตายเร็วเพราะกรรมปาณาติบาตที่เคยไปตัดรอนชีวิตเขาเป็นหลัก พอถึงเวลาผังนี้ถูกเซ็ตโปรแกรมไว้ ก็จะมาตัดรอนชีวิตของเรา ไม่ได้เกี่ยวกับการจะรีบไปเสวยทิพยสมบัติ แต่ถ้าทำบุญมาก ไม่ว่าจะตายช้าหรือเร็ว เมื่อตายแล้วก็จะได้ไปเสวยทิพยสมบัติอันโอฬาร ส่วนคนทำบุญน้อย ไม่ว่าจะตายเร็วหรือช้าก็ตาม เมื่อตายแล้วก็จะมีความสุขน้อย เพราะมีทิพยสมบัติน้อย เพราะฉะนั้น จะตายช้าหรือเร็ว ไม่สำคัญเท่ากับมีชีวิตอยู่แล้วได้สั่งสมบุญไว้มากๆ
๑๙ เมษายน พ.ศ. ๒๕๔๘

๔๒ ลายเซ็นเปลี่ยนชีวิต
การเปลี่ยนแปลงลายเซ็น ทำให้ชีวิตเราดีขึ้นได้จริงหรือไม่ มีหลักในการออกแบบลายเซ็นอย่างไร ที่จะทำให้ชีวิตดีขึ้นครับ

คุณครูไม่ใหญ่
การเปลี่ยนแปลงลายเซ็น แค่ทำให้ความรู้สึกดีขึ้นบ้าง แต่ไม่ได้ทำให้ชีวิตดีขึ้น ถ้าหากยังปฏิบัติตัวเหมือนเดิมๆ อยู่
ชีวิตจะดีขึ้นก็ต้องเปลี่ยนแปลงพฤติกรรม ให้ละความชั่ว ทำความดี ทำใจให้บริสุทธิ์ผ่องใส ไม่เกี่ยวกับการเปลี่ยนแปลงลายเซ็นเพียงอย่างเดียวแต่ต้อง เปลี่ยนแปลงพฤติกรรมตามคำสอนของพระสัมมา-สัมพุทธเจ้าด้วย
๑๑ กันยายน พ.ศ. ๒๕๔๙

๔๓ กรุ๊ปเลือดบอกนิสัย
ลูกสาวของผมมีนิสัยเปลี่ยนแปลงง่าย  ผมเกรงว่า เมื่อโตขึ้น เธอจะเป็นเด็กมีปัญหา ผมควรจะสอนเธออย่างไร ให้เป็นเด็กดีตลอดไปครับ 
บางคนบอกว่า เป็นเพราะเธอมีเลือดกรุ๊ปเอบี กรุ๊ปเลือดมีผลต่ออุปนิสัยของคนไหมครับ และทำไมแต่ละคนจึงมีกรุ๊ปเลือดที่แตกต่างกัน แต่ละกรุ๊ปเลือดประกอบเหตุมาต่างกันอย่างไรครับ 

คุณครูไม่ใหญ่
ลูกสาวมีนิสัยเปลี่ยนแปลงง่าย ดังนั้น ตัวลูกในฐานะเป็นพ่อ ก็อย่าเผลอตามใจเธอมากเกินไปอย่างไร้เหตุผล ให้ค่อยๆ อบรมสั่งสอนเธอ ด้วยใจเย็นๆ เพราะเธอเป็นคนมีเหตุผลและรักความดีอยู่แล้ว 
ส่วนเรื่องกรุ๊ปเลือดก็ไม่เกี่ยวกับพฤติ-กรรมและอุปนิสัยของคน  แต่ขึ้นอยู่กับการเสพคุ้น การคบคน การฝึกตน เป็นต้น คนที่มีกรุ๊ปเลือดต่างกันนั้น ก็ไม่ได้เกี่ยวกับกฎแห่งกรรม แม้กรุ๊ปเลือดต่างกัน แต่ก็สามารถพัฒนาตัวเองให้มีคุณค่าได้เช่นเดียวกัน 
๑๐ มกราคม พ.ศ. ๒๕๕๐

๔๔ ศิลปะแม่ไม้มวยไทย 
มีคนจำนวนมากที่เข้าใจว่า ศิลปะแม่ไม้มวยไทย เป็นศิลปะประจำชาติ ควรจรรโลงเอาไว้ เขาคิดถูกหรือผิด ถ้าผิด จะมีวิบากอย่างไรครับ 

คุณครูไม่ใหญ่
ที่มีคนเข้าใจว่า มวยไทยเป็นศิลปะประจำชาติไทย ควรจรรโลงไว้นั้น จะว่าถูกก็ถูก เพราะเป็นศิลปะเพื่อใช้ต่อสู้ป้องกันบ้านเมืองในอดีต แต่ก็เป็นศิลปะที่มีวิบากกรรมเจือปน ถือว่ายังเป็นศิลปะที่ไม่บริสุทธิ์ แต่ก็ควรจะจรรโลงไว้แค่เป็นท่าออกกำลังกาย เหมือนรำมวยจีนเพื่อสุขภาพ แค่นั้นก็เพียงพอ  ถ้าศิลปะที่บริสุทธิ์อย่างแท้จริงนั้น ต้องเป็นศิลปะยกใจคนให้สูงขึ้น เช่น รู้วิธีทำใจให้หยุดนิ่งได้ จึงจะเป็นศิลปะที่สูงสุด
๒๗ มกราคม พ.ศ. ๒๕๔๘

๔๕ คนเกิดวันพระ ขึ้น ๑๕ ค่ำ
ที่คนเกิดวันพระขึ้น ๑๕ ค่ำ จะเป็นคนธัมมะธัมโมเสมอไปจริงหรือไม่  และคนเกิดในวันนี้จะมีกระแสบุญเป็นพิเศษแตกต่างจากคนทั่วไปอย่างไร

คุณครูไม่ใหญ่ 
คนเกิดวันพระ ขึ้น ๑๕ ค่ำ ก็มีส่วนที่เป็นคนมีพื้นฐานจิตใจดี  และสนใจเรื่องธรรมะ แต่ก็ไม่ทุกคน  คนเกิดในวันนี้เป็นแค่ส่วนประกอบของจิตใจที่สนใจเรื่องธรรมะ มีพื้นฐานที่ดีที่แตกต่างจากคนอื่นเป็นส่วนใหญ่เท่านั้น
๓ ตุลาคม พ.ศ. ๒๕๔๘

๔๖ คนเกิดเสาร์ ๕
ด้วยบุพกรรมอะไร ทำให้เตี่ยเป็นคนมือหนัก เกี่ยวกับการที่ท่านเกิดวันเสาร์ เดือน ๕ หรือไม่คะ 
ทำไมคนโบราณถึงมักจะกล่าวว่า คนที่เกิดวันเสาร์ เดือน ๕ มักจะดวงแข็งคะ 

คุณครูไม่ใหญ่
เตี่ยมือหนัก เพราะเตี่ยแข็งแรงมากกว่าคนทั่วไปหน่อยหนึ่ง เนื่องจากเตี่ยคุ้นเคยกับการทำงานหนักมาตลอด ไม่ได้เกี่ยวกับคนเกิดวันเสาร์ เดือน ๕ ดังที่คนโบราณกล่าวไว้ 
คนเกิดวันเสาร์ เดือน ๕ เป็นคนดวงแข็ง ก็เป็นความเชื่อของคนที่เรียนไสยเวท แต่มีข้อสังเกตที่ว่า ถ้าเตี่ยดวงแข็ง เตี่ยก็คงยังไม่ตาย
๒๓ กันยายน พ.ศ. ๒๕๔๘

เรื่องเร้นลับ

๔๗ แม่ธรณี แม่คงคา แม่โพสพ
เป็นเวลากว่า ๒๐ ปีแล้ว ที่ลูกตื่นขึ้นมาสวดมนต์บูชาพระ แล้วก็สวดบูชาแม่คงคา แม่ธรณี แม่โพสพ  
บนโต๊ะหมู่บูชาของลูกจะมีดินซึ่งเป็นตัวแทนของแม่ธรณี มีน้ำเป็นตัวแทนของแม่คงคา และลูกก็นึกในใจว่า ลูกอยากได้ข้าวพันธุ์ดี เพื่อมาเป็นตัวแทนแม่โพสพ และอยู่ๆ ก็มีเหตุอัศจรรย์เกิดขึ้น คือ มีต้นข้าวงอกขึ้นในกระถางต้นไม้เก่าๆ บนดาดฟ้าอย่างน่าประหลาดใจ โดยที่ไม่มีใครไปปลูกเอาไว้เลย เป็นต้นข้าวที่สมบูรณ์และออกรวงอย่างสวยงามมาก ลูกจึงเก็บรวงข้าวมาบูชา เป็นตัวแทนของแม่โพสพ จนถึงทุกวันนี้
แม่ธรณี แม่คงคา แม่โพสพมีจริงไหม ถ้ามีจริง ท่านมีลักษณะอย่างไร ทำหน้าที่อะไร การที่ลูกสวดบูชาท่านทุกวัน ท่านรับรู้ไหม และการที่ลูกอยากได้ข้าวมาบูชา แล้วมีต้นข้าวงอกให้เก็บข้าวได้นั้น เป็นเพราะเหตุใดคะ

คุณครูไม่ใหญ่
แม่ธรณี แม่คงคา และแม่โพสพนั้น เป็นความเชื่อของผู้ที่นับถือลัทธิเทวนิยม ศาสนาที่มีเทพเจ้า สมมติขึ้นมาเพื่อยึดเป็นที่พึ่งทางใจว่า สิ่งเหล่านี้ได้ช่วยอุ้มชูชีวิตขึ้นมาให้เจริญรุ่งเรือง ซึ่งเป็นคนละเรื่องกับนางธรณีในวันตรัสรู้ธรรมของพระสัมมา-สัมพุทธเจ้า  นางธรณีนั้นเกิดจากบารมีของพระพุทธองค์บันดาลให้เกิดขึ้นมาเฉพาะกิจเท่านั้น แล้วพอเสร็จกิจปราบมารได้ นางธรณีก็หายไป 
ดังนั้น การกราบบูชาท่านเหล่านั้นจึงไม่มีผล เพราะท่านไม่มีตัวตน ทีนี้บังเอิญไปอธิษฐานแล้วสมปรารถนาขึ้นมา ก็เลยเข้าใจว่า สิ่งที่สมมตินั้นเป็นผู้บันดาลขึ้น แต่ความจริง ความสำเร็จขึ้นอยู่กับบุญในตัวที่เคยทำมาข้ามชาติ
ที่ลูกอยากได้ข้าวมาบูชา  แล้วเกิดมีต้นข้าวงอกให้เก็บข้าวได้นั้น ก็เป็นเหตุบังเอิญ ซึ่งเกิดจากมูลของนกที่มาถ่ายเอาไว้ ซึ่งมีเศษของเมล็ดข้าวเปลือกปนอยู่ด้วย  แล้วเมล็ดข้าวเปลือกนั้น ก็ได้ดิน อากาศ ฟ้า ที่ถูกส่วนพอเหมาะพอดี จึงเจริญเติบโตเป็นต้นข้าว 
๒๒ มิถุนายน พ.ศ. ๒๕๔๙

๔๘ ทำไมโลกนี้มีหลายภาษา 
การมาอยู่ต่างประเทศมักจะมีอุปสรรคเรื่องภาษา ลูกเคยได้ฟังว่า สมัยพระสัมมา-สัมพุทธเจ้าพระองค์ก่อนๆ โลกไม่มีการแบ่งแยกประเทศ พระสัมมาสัมพุทธเจ้าสามารถเทศน์โปรดคนได้ทั้งโลก แสดงว่า ทั้งโลกพูดภาษาเดียวกันใช่ไหม แล้วเขาพูดภาษาอะไรครับ 
ภาษาที่แตกต่างกันทำให้สื่อสารกันไม่รู้เรื่องเกิดขึ้นได้อย่างไร จะมีวิธีการอย่างไรที่จะทำให้คนทั้งโลกกลับมาพูดภาษาเดียวกันอีกครั้ง ซึ่งจะเป็นประโยชน์ต่อการเผยแผ่ธรรมะที่สามารถไปได้อย่างรวดเร็วและง่ายดายยิ่งขึ้นครับ

คุณครูไม่ใหญ่
การมาอยู่ต่างประเทศมักจะมีอุปสรรคเรื่องภาษา ก็เป็นเรื่องธรรมดา ที่ลูกสงสัยเกี่ยวกับพระพุทธเจ้าบางพระองค์ ซึ่งมาตรัสรู้ในยุคที่มนุษย์ใช้ภาษาเดียวกันทั่วทั้งโลกนั้น ก็เป็นเรื่องจริง แต่เป็นบางยุค บางพระองค์ ส่วนภาษาเดียวที่ใช้ร่วมกันนั้น  แต่ละยุคแต่ละสมัยก็ไม่เหมือนกัน แล้วแต่สมมติบัญญัติของโลกในยุคนั้น  แต่เนื้อหาธรรมะของพระสัมมาสัมพุทธเจ้าเป็นเนื้อหาเดียวกัน 
ภาษาต่างๆ ที่มีหลากหลายจนทำให้มนุษย์สื่อสารกันไม่ได้ เพราะพญามารเขาเซ็ตโปรแกรม เอาภาษามาแบ่งแยก ให้มีหลากหลายภาษา หลากหลายเชื้อชาติ ศาสนา เผ่าพันธุ์ และหลายความเชื่อ เพราะต้องการแบ่งแยกให้มนุษย์แตกต่างกัน เพื่อจะได้ไม่รวมกัน เมื่อสื่อสารกันไม่ได้ ก็จะได้ไม่รู้จักหน้าที่ที่แท้จริง และเป้าหมายที่แท้จริงของชีวิต เป็นต้น  
จะให้มนุษย์หันกลับมาพูดภาษาเดียวกันได้ เพื่อสื่อสารและเข้าใจธรรมะได้ ก็ต้องไปปราบมารประหารกิเลสที่เป็นฉากหลังให้หมดไป
๑๗ สิงหาคม พ.ศ. ๒๕๔๙

๔๙ เมื่อสุนัขเห็นผี
เวลาสุนัขเจอผี ทำไมหอนมากกว่าเห่า มันรู้สึกอย่างไร แล้วทำไมต้องหอนรับกันเป็นทอดๆ มันกำลังส่งสัญญาณอะไรคะ

คุณครูไม่ใหญ่
เวลาสุนัขเจอผี มักหอนมากกว่าเห่า เพราะมันกลัว มันสยองขวัญ เพราะผีมีกระแสบางอย่างที่ทำให้มันหนาวเย็นยะเยือกจับเข้าไปในขั้วหัวใจ คล้ายๆ กับคนเห็นผีนั่นแหละ
สุนัขพูดภาษามนุษย์ไม่ได้ มันก็เลยพูดตามภาษาสุนัข ที่หอนรับกันเป็นทอดๆ นั้น มันกำลังบอกว่า มันเจอบางสิ่งบางอย่างที่น่ากลัว ไม่เคยเจอที่ไหนมาก่อน และไม่รู้ว่าคืออะไร 
๑๔ ตุลาคม พ.ศ. ๒๕๔๙

๕๐ สัตว์สื่อสารกันอย่างไร
ผมช่วยงานแปลสื่อธรรมะภาษาไทยเป็นภาษาต่างประเทศ ซึ่งเป็นการแปลเพื่อสื่อสารระหว่างมนุษย์กับมนุษย์ ผมสงสัยว่า สัตว์กับสัตว์สื่อสารกันอย่างไร เช่น สัตว์สายพันธุ์เดียวกันในสิ่งแวดล้อมประเทศเดียวกัน เช่น ม้าไทยคุยกับม้าไทย  สัตว์สายพันธุ์เดียวกัน แต่อยู่คนละประเทศ แล้วมาเจอกัน เช่น ม้าไทยคุยกับม้าต่างประเทศ  สัตว์ต่างสายพันธุ์คุยกัน เช่น ช้างคุยกับยีราฟ และในยุคนี้ หากมนุษย์ต้องการสื่อสารกับสัตว์ ต้องพูดภาษาสัตว์ หรือภาษาคนครับ

คุณครูไม่ใหญ่
สัตว์สื่อสารกันโดยภาษาสัตว์ที่ไม่ซับซ้อนเหมือนมนุษย์ เช่น ตุ๊กแก ทั้งชาติมันก็ร้องของมันอยู่คำเดียวว่า “ตุ๊กแก” แต่สื่อสารเข้าใจกันได้ โดยการส่งอารมณ์และความรู้สึกผ่านไปทางเสียง ซึ่งทำให้อีกตัวหนึ่งรับรู้ และเข้าใจความหมายนั้นได้ 
สัตว์สายพันธุ์เดียวกันในสิ่งแวดล้อมเดียวกัน เช่น ม้าไทยคุยกับม้าไทย ก็ใช้วิธีการดังที่ได้กล่าวมา 
สัตว์สายพันธุ์เดียวกันแต่อยู่คนละประเทศ เช่น ม้าไทยคุยกับม้าต่างประเทศ ก็ใช้วิธีการเหมือนกัน ต่างแต่ว่า ต้องมาเรียนรู้สำเนียงกันใหม่ เช่น ม้าไทย ถ้าควบแล้วร้องว่า “ยอๆ” มันแปลว่า หยุด แต่ม้าฝรั่ง ยอๆ นึกว่า “เย้วๆ” ยิ่งควบจี๋ไปอีก เพราะฉะนั้น ก็ต้องมาเรียนรู้สำเนียงซึ่งกันและกัน แต่จะง่ายกว่าการสื่อสารของมนุษย์กับมนุษย์
สัตว์สายพันธุ์ต่างกัน เช่น ช้างกับยีราฟ ก็สามารถสื่อสารกันได้ในทำนองเดียวกัน แต่ต้องใช้เวลาเรียนรู้มากขึ้นกว่าสัตว์ชนิดเดียวกัน
ในยุคนี้ ถ้าคนจะสื่อสารกับสัตว์ ก็ใช้ได้ทั้งสองภาษา ภาษาคนก็ได้ เช่น ถ้าเรียกแมว ก็ “เมี้ยวๆ” หรือแมวต่างประเทศก็ “คิตตี้ๆ” โดยต่างต้องเรียนรู้ซึ่งกันและกันจนคุ้นเคยและเข้าใจว่าจะสื่อความหมายกันอย่างไร แต่ก็ไม่ลึกซึ้งเหมือนมนุษย์กับมนุษย์ มนุษย์แม้ภาษาเดียวกันยังพูดไม่ค่อยรู้ภาษาเลย แต่สัตว์เขาจะสื่อสารกันง่ายๆ แต่ก็ต้องเรียนรู้ซึ่งกันและกัน
๕ ธันวาคม พ.ศ. ๒๕๔๙

๕๑ วิชาหนังเหนียว
วิชาหนังเหนียวที่พวกวิทยาธรใช้ป้องกันกระสุนปืน ต่างกับอานุภาพพระธรรมกายอย่างไรคะ

คุณครูไม่ใหญ่
วิชาวิทยาธรที่ทำให้หนังเหนียว ป้องกันกระสุนได้นั้น ก็เป็นเรื่องของคาถาครูบา พวกนี้ยิ่งเรียนยิ่งฮึกเหิม ยิ่งหลงตัวเองว่า “แน่” จะทำให้ไปเป็นนักเลงอันธพาลต่างๆ ได้ 
ส่วนอานุภาพของพระธรรมกายนั้น เป็นอานุภาพแห่งบุญและธรรมะที่รักษาผู้ประพฤติธรรม ยิ่งเรียนยิ่งบริสุทธิ์เพิ่มขึ้น คลายมานะ ความถือตัว ไม่ไปเบียดเบียนผู้อื่น
๑๒ ธันวาคม พ.ศ. ๒๕๔๙

๕๒ การเพิ่มขึ้นของพระธาตุ
ลูกมีพระธาตุอยู่ ๓ องค์ แต่ท่านเสด็จมาเพิ่มอีกเป็น ๙ องค์ เมื่อลูกนำมาลอยน้ำ พระธาตุแต่ละองค์ก็จะดึงดูดเข้าหากัน แล้วหมุนเวียนเป็นวงกลมเร็วๆ รอบขันน้ำอย่างน่าอัศจรรย์ 
ทำไมพระธาตุถึงแสดงปาฏิหาริย์เพิ่มขึ้นมาได้ พระธาตุมีกายสิทธิ์ หรือมีสิ่งศักดิ์สิทธิ์ดูแลอยู่หรือไม่คะ

คุณครูไม่ใหญ่
พระธาตุแสดงปาฏิหาริย์เพิ่มขึ้นมาได้ เพราะท่านเสด็จมาเองบ้าง หรือแตกตัวออกเองด้วยพุทธานุภาพบ้าง รวมทั้งจิตที่เลื่อมใสในพระสัมมาสัมพุทธเจ้าบันดาลให้เกิดขึ้น พระธาตุไม่มีกายสิทธิ์ แต่จะมีเทวดาที่เป็นสัมมาทิฏฐิคอยรักษาอยู่
๒๒ มิถุนายน พ.ศ. ๒๕๔๙

๕๓ เจ้าชายในความฝัน 
ทำไมคุณแม่จึงฝันเห็นคุณพ่อก่อนที่จะแต่งงานกัน  ทั้งๆ ที่ไม่เคยเห็นหน้ากันมาก่อน

คุณครูไม่ใหญ่
คุณแม่ฝันเห็นคุณพ่อก่อนแต่งงานทั้งๆ ที่ยังไม่เคยเห็นหน้ากันมาก่อนนั้น เพราะในอดีตเคยเป็นสามีภรรยากัน ได้สร้างบุญร่วมกันมา และอธิษฐานจิตว่า ให้เราได้มาอยู่ร่วมเป็นสามีภรรยากันอีก ด้วยบุพเพสันนิวาสนี้ จึงทำให้คุณแม่ฝันเห็นคุณพ่อทั้งๆ ที่ไม่เคยเห็นหน้ากันมาก่อนเลย
๑๘ ธันวาคม พ.ศ. ๒๕๔๙

๕๔ ต้นโพธิ์ ไม้แห่งการตรัสรู้ 
คุณอามีที่ดินอยู่หลายแปลง อยู่มาวันหนึ่ง คุณอาต้องการจะปรับที่ดิน จึงได้ตัดต้นโพธิ์ทิ้งจนเหลือแต่ตอ แต่ปรากฏว่าต้นโพธิ์ไม่ยอมตาย กลับแตกใบขึ้นมาใหม่ คุณอาก็เลยเผาต้นโพธิ์ต้นนั้นทิ้ง ต่อมาท่านล้มป่วยและเสียชีวิตด้วยโรคมะเร็งในเม็ดเลือดขาว ชาวบ้านต่างพากันโจษจันว่า สาเหตุที่ทำให้คุณอาล้มป่วยจนเสียชีวิต เพราะเผาต้นโพธิ์ทิ้ง 
ต้นโพธิ์ทุกต้นมีความศักดิ์สิทธิ์เหมือนกันหรือไม่ หากมีความจำเป็นต้องตัดโค่นต้นโพธิ์ ควรทำอย่างไร เหตุใดการบูชาพระพุทธองค์ผ่านต้นโพธิ์จึงได้บุญมาก แล้วหากบูชาผ่านต้นไม้ตรัสรู้ธรรมของพระสัมมาสัมพุทธเจ้าพระองค์อื่นๆ จะได้รับบุญเหมือนกันหรือไม่ 

คุณครูไม่ใหญ่ 
คุณอาป่วยเป็นมะเร็งในเม็ดเลือดขาว เพราะกรรมในอดีตที่เป็นผู้ดูแลบ้านส่วย เพื่อเก็บเงินส่งหลวง แต่ได้ยักยอกเงินส่วยเอาไว้ กรรมนี้ตามมาส่งผล 
คุณอาตายแล้ว ก็ไปเป็นภุมมเทวาระดับล่าง เฝ้าที่ดินของตนที่มีอยู่หลายแห่ง เพราะก่อนตาย ใจยังห่วงสมบัติพัสถานอยู่ ได้รับบุญที่อุทิศไปให้ ก็มีสภาพดีขึ้นมาบ้าง แต่ยังวนเวียนห่วงสมบัติ บวกกับกรรมที่เผาต้นโพธิ์ ทำให้ต้องไปเฝ้าพื้นที่บริเวณต้นโพธิ์นั่นแหละ
หากจำเป็นจะต้องปรับพื้นที่ที่มีต้นโพธิ์อยู่ในที่ดินของเรา สิ่งที่ควรทำ คือ ให้ตัดแต่งกิ่งแล้วขุดล้อมย้ายต้นโพธิ์ไป ไม่ควรเผาทิ้ง แล้วก็หาที่ที่เหมาะสมปลูกกันใหม่ 
ต้นไม้ที่พระสัมมาสัมพุทธเจ้าทุกพระองค์ตรัสรู้ ไม่ว่าจะเป็นต้นอะไร เรียกว่า “ต้นโพธิ์” ทั้งสิ้น ล้วนสามารถยังจิตให้เกิดกุศลธรรมได้เหมือนกันหมด เพราะใครเห็นต้นไม้แห่งการตรัสรู้ธรรม ใจก็จะเลื่อมใสในพระผู้มีพระภาคเจ้าและธรรมที่พระองค์ตรัสรู้ จะเป็นทางมาแห่งบุญและดวงปัญญาของตน
๘ กรกฎาคม พ.ศ. ๒๕๔๘

อานิสงส์แห่งบุญ

๕๕ เลี้ยงดูพ่อแม่ 
น้องชายเป็นคนที่มีความเสียสละ คอยปรนนิบัติดูแลแม่ที่ป่วยเป็นอย่างดี ส่วนน้องสาวทำงานหาเงินเป็นหลัก และส่งเงินมาให้แม่เป็นค่ารักษา ค่าใช้จ่าย และทำบุญ แต่ไม่มีเวลามาดูแลแม่ใกล้ชิดมากนัก 
น้องสาวและน้องชายจะได้รับอานิสงส์แตกต่างกันอย่างไร และได้รับอานิสงส์อื่นๆ อย่างไรบ้างคะ

คุณครูไม่ใหญ่
น้องชายดูแลแม่เป็นอย่างดีในยามที่ท่านเจ็บป่วย ส่วนน้องสาวทำงานหาเงินแล้วส่งเงินมาดูแลแม่ อานิสงส์นั้นไม่แตกต่างกัน เกิดภพชาติต่อไป จะมีคนช่วยเหลืออนุเคราะห์ในยามตกทุกข์ได้ยาก อีกทั้งจะได้ไปอยู่ในครอบครัวที่มีบริวารและลูกหลานอยู่ในโอวาท และดูแลตนเป็นอย่างดี ตายแล้วจะไปสู่เทวโลก ในปัจจุบันชีวิตจะมีแต่ความเจริญรุ่งเรืองก้าวหน้า
๒๐ พฤศจิกายน พ.ศ. ๒๕๔๗

๕๖ พาพ่อแม่มาวัด 
ช่วงท้ายที่คุณพ่อป่วย ก่อนที่จะละโลก ลูกได้พาท่านมาวัดทุกวันอาทิตย์ ได้สร้างบุญทุกบุญอย่างต่อเนื่อง และก่อนจะกลับบ้านทุกครั้ง ลูกก็พาท่านไปที่มหาธรรมกายเจดีย์ แล้วบอกท่านว่า “ถ้าพ่อเป็นอะไรไป ให้มาเวียนประทักษิณรอบเจดีย์ เพราะบนเจดีย์นี้มีองค์พระบนโดมของพ่อ มีองค์พระภายนอก มีองค์พระแกนกลางที่ลูกสร้างให้” ซึ่งคุณพ่อก็รับรู้ทุกครั้งที่ลูกบอก จนกระทั่งวาระสุดท้าย ท่านจากไปด้วยอาการสงบ ด้วยวัย ๗๔ ปี ตัวลูกเองจะได้รับอานิสงส์อย่างไรที่พาพ่อแม่มาวัดทุกวันอาทิตย์ครับ 


คุณครูไม่ใหญ่
ลูกจะได้รับอานิสงส์จากการพาพ่อแม่มาวัดทุกวันอาทิตย์โดยย่อ คือ ชาติต่อไปจะได้บุพการีที่คอยเลี้ยงดูเราอย่างดี เป็นครอบครัวสัมมาทิฏฐิ ครอบครัวบัณฑิตนักปราชญ์ ครอบครัวกัลยาณมิตร และจะสนับสนุนการเข้าวัดสร้างบารมีของลูก อีกทั้งจะปิดอบายไปสวรรค์ เป็นต้น
๒๖ มิถุนายน พ.ศ. ๒๕๔๙

๕๗ รักแม่ ๒๔ น.
ลูกเป็นนักสร้างบารมีรุ่นบุกเบิกค่ะ โดยมีคุณแม่เป็นกัลยาณมิตรให้ ตั้งแต่ลูกยังเล็กๆ มีโอกาสสั่งสมบุญกับวัดปากน้ำ ภาษีเจริญ จนกระทั่งมาถึงวัดพระธรรมกาย ได้ทุ่มเทในการทำบุญอย่างเต็มที่ร่วมกับคุณแม่ ทั้งทำด้วยตัวเอง และชักชวนคนอื่นทำด้วย
หลายปีมานี้ ลูกไม่มีโอกาสได้มาวัดเลย เพราะคุณแม่ท่านมาไม่ไหว ลูกเลยต้องอยู่ดูแลท่านอย่างใกล้ชิด แต่อย่างไรลูกก็ไม่ยอมให้ตกบุญค่ะ ได้ฝากปัจจัยมาร่วมบุญทุกครั้ง และรับฟังธรรมะผ่านทางจานดาวธรรม 
ตัวลูกเคยทำบุญกรรมมากับคุณแม่อย่างไร จึงมีโอกาสได้สร้างบุญกับคุณแม่มาตั้งแต่ยังเล็ก และกรรมใดทำให้ลูกต้องมาคอยดูแลแม่ ไม่ได้ไปวัดเป็นเวลาหลายปีคะ

คุณครูไม่ใหญ่
ลูกได้มาสร้างบุญกับคุณแม่ตั้งแต่ยังเล็ก  เพราะในอดีตเคยเป็นแม่ลูกกัน ได้สร้างบุญร่วมกันมากับหมู่คณะ และอธิษฐานกำกับมาอย่างดีว่า ให้ได้มาสร้างบุญตั้งแต่ยังเยาว์วัยกับคุณแม่ มาส่งผล 
ลูกต้องดูแลคุณแม่และมาวัดไม่ได้หลายปีนั้น ก็ไม่ได้มีกรรมอะไร แต่เป็นบุญพิเศษที่ลูกได้มีโอกาสดูแลคุณแม่
แม้ไม่ได้มาวัดหลายปีก็ตาม ลูกก็ไม่ได้ตกบุญเลย และบุญที่ได้ดูแลคุณแม่จะมีอานิสงส์โดยย่อ คือ จะได้เกิดในตระกูลที่มีบุพการีเลี้ยงดูเราอย่างดี จะมีลูกหลานบริวารที่อยู่ในโอวาท ชีวิตจะมีแต่ความเจริญรุ่งเรือง เพราะความกตัญญู 
๓๐ มกราคม พ.ศ. ๒๕๕๐

๕๘ สร้างพระให้พ่อแม่
ลูกสาวได้สร้างองค์พระธรรมกายประจำตัวให้พ่อแม่ด้วยความรักและความกตัญญู จากทรัพย์ที่หามาได้ด้วยตนเอง เวลาบุญส่งผล สมบัติจะเกิดขึ้นแบบใด และอานิสงส์ที่ได้จะต่างจากการสร้างพระประจำตัวให้ตัวเองอย่างไรครับ

คุณครูไม่ใหญ่
ลูกสาวได้สร้างองค์พระธรรมกายประจำตัวให้พ่อแม่ด้วยความรักและความกตัญญู จากทรัพย์ที่เธอหามาได้ด้วยตนเอง เวลาบุญส่งผล ก็จะทำให้ชาติต่อไปได้บุพการีที่ดี ถ้ามีลูกมีหลาน ก็ได้ลูกหลานที่กตัญญูกตเวที และจะมีสมบัติเกิดขึ้นทั้งคุณพ่อคุณแม่และตัวลูก 
ถ้าทำบุญตามลำพังก็จะได้สมบัติเช่นเดียวกัน แต่ไม่มีบุญพิเศษที่จะได้บุพการีที่ดี และลูกหลานที่ดี
๒๕ ธันวาคม พ.ศ. ๒๕๔๙

๕๙ บุญเลี้ยงดูบิดามารดา
วิบากกรรมใดทำให้โยมพี่สาวได้มาดูแลโยมเตี่ยและโยมแม่โดยตลอดจนถึงปัจจุบัน และผลบุญนี้จะส่งผลอย่างไรกับโยมพี่สาวครับ

คุณครูไม่ใหญ่
โยมพี่สาวที่มาดูแลโยมเตี่ยกับโยมแม่จนถึงปัจจุบัน เพราะบุญเลี้ยงดูบิดามารดาของโยมแม่และโยมเตี่ยเอง จึงทำให้มีลูกที่ดีมาดูแลท่านในชาตินี้ เป็นบุญเก่าของท่าน และก็เป็นบุญใหม่ของโยมพี่สาวที่จะทำให้มีลูกหลานมาดูแลตนเช่นเดียวกัน 
การดูแลบิดามารดา ชีวิตก็จะมีแต่ความเจริญรุ่งเรือง ไม่ตกต่ำ เพราะความกตัญญู หากมีวิบากกรรมเก่ามาทำให้ชีวิตลำบาก ก็จะมีคนมาช่วยเหลือดูแล 
๑๕ มิถุนายน พ.ศ. ๒๕๔๙

๖๐ สร้างเจดีย์บรรจุกระดูกพ่อแม่
หลานสาวตั้งใจจะสร้างเจดีย์เพื่อบรรจุกระดูกของคุณพ่อคุณแม่ เพื่อให้ลูกหลานได้มากราบไหว้นั้น จะมีอานิสงส์อย่างไรบ้างคะ

คุณครูไม่ใหญ่
หลานสาวตั้งใจจะสร้างเจดีย์เอาไว้บรรจุอัฐิคุณพ่อคุณแม่ จะมีอานิสงส์โดยย่อ คือ จะมีลูกหลานที่มีความกตัญญูกตเวที ลูกหลานอยู่ในโอวาท ครอบครัวสามัคคีเกื้อกูลกัน เป็นต้น แต่อย่างไรก็ตามสู้ทำบุญในพระพุทธศาสนาแล้วอุทิศไปให้ไม่ได้ เพราะผู้ตายจะได้รับโดยตรง 
การทำอย่างนี้ก็เป็นแค่กุศโลบายทางอ้อมที่จะให้ลูกหลานไปกราบไหว้อัฐิ แล้วถือโอกาสไปทำบุญกับวัดเท่านั้น ที่สำคัญคือต้องปลูกฝังลูกหลานให้เป็นนักสร้างบารมี แล้วหมั่นอุทิศบุญให้ท่านบ่อยๆ
๑๕ มกราคม พ.ศ. ๒๕๕๐ 

๖๑ พิธีกรพิธีกรรม 
การเป็นพิธีกรในงานพระพุทธศาสนา เช่น พิธีกรในงานพิธีกรรมหรืองานบุญต่างๆ มีอานิสงส์อะไรบ้างครับ

คุณครูไม่ใหญ่ 
อานิสงส์จากการเป็นพิธีกร คือ
๑.	เกิดไปกี่ภพกี่ชาติก็จะมีเสียงที่ไพเราะกึกก้อง มีอำนาจ
๒.	มีดวงปัญญาเฉลียวฉลาดในการพูด
๓.	ได้รับความเชื่อถือจากมหาชน
๔.	จะได้เสียงมหาบุรุษในชาติสุดท้าย 
๒๙ มิถุนายน พ.ศ. ๒๕๔๗

๖๒ ร้องเพลงธรรมะ 
การทำหน้าที่ด้านใช้เสียงพูดและร้องเพลงธรรมะ มีโบนัสอะไรเป็นพิเศษที่สร้างความรื่นรมย์บนวิมานบ้างครับ

คุณครูไม่ใหญ่ 
บุญพิเศษของผู้ที่ทำหน้าที่ใช้เสียงพูดและร้องเพลงธรรมะ จะทำให้มีเสียงทิพย์ที่ไพเราะกว่าเทวดาอื่น จะมีบริวารพูดในสิ่งที่รื่นเริงใจให้ได้ยินได้ฟัง จะเดินไปส่วนไหนของวิมานก็จะมีบริวารขับกล่อมให้บันเทิงใจ และเมื่อบารมีเต็มเปี่ยมจะได้เสียงมหาบุรุษ
๒๕ พฤศจิกายน พ.ศ. ๒๕๔๗

๖๓ ผลิตรายการธรรมะ 
การผลิตรายการธรรมะผ่านทางจานดาวธรรม* ได้บุญมากเพียงใด และได้รับอานิสงส์อย่างไรครับ
* จานดาวเทียม รายการธรรมะช่อง DMC

คุณครูไม่ใหญ่ 
การผลิตรายการธรรมะผ่านทางจานดาวธรรม มีอานิสงส์ คือ จะเป็นผู้มีปัญญาแตกฉานในธรรมะ มีชื่อเสียงอันดีงาม มีพวกพ้องบริวารมากในทุกที่ จะมีคนสนับสนุนในการทำความดี เป็นที่รักของมหาชน จะได้ไปเกิดในร่มเงาพระพุทธศาสนา ได้ถึงพร้อมด้วยมนุษย์สมบัติ ทิพยสมบัติ นิพพานสมบัติ และเป็นบุญที่จะทำให้ตามติดไปดุสิตบุรี เป็นต้น  ทำต่อไปนะลูกนะ  โลกกำลังต้องการสื่อสีขาวที่ทำให้โลกร่มเย็น
๒๓ มกราคม พ.ศ. ๒๕๔๙

๖๔ ทำการ์ตูนธรรมะ (๑) 
ลูกได้รับบุญทำการ์ตูนประกอบรายการธรรมะในโรงเรียนอนุบาลฝันในฝันวิทยา จะมีอานิสงส์จากการรับบุญในหน้าที่นี้อย่างไรบ้าง

คุณครูไม่ใหญ่ 
อานิสงส์โดยย่อจากการได้รับบุญนี้ คือ จะมีดวงปัญญาแตกฉาน จะมีอารมณ์ดี อารมณ์สบาย จิตจะเบิกบานอยู่เป็นนิจ ถ้าหมั่นนั่งสมาธิจะเข้าถึงธรรมได้โดยง่าย ถ้าหมั่นตอกย้ำสมณสัญญา ก็จะมีผังบวชหนาแน่น เป็นต้น 
๓๐ พฤษภาคม พ.ศ. ๒๕๔๙

๖๕ ทำการ์ตูนธรรมะ (๒)
ด้วยผลบุญที่เกิดจากการทำการ์ตูนรายการธรรมะ จะทำให้ลูกมีทิพยสมบัติที่มีลักษณะเหมือนตัวการ์ตูนหรือไม่คะ

คุณครูไม่ใหญ่
ผลบุญที่เกิดจากการทำตัวการ์ตูนนั้น เมื่อเป็นทิพยสมบัติก็จะมีสวนเป็นตัวการ์ตูนฝังเพชรพลอยที่สวยงามถ้าตัวลูกปรารถนา แต่ถ้าไม่ปรารถนาก็ไม่เป็นเช่นนั้นก็ได้ เพราะบุญเป็นธาตุสำเร็จ เช่น อาจจะมีประติมากรรมเป็นรูปตัวการ์ตูนสวยๆ โดยเป็นรัตนชาติ เป็นต้น 
๒๔ มกราคม พ.ศ. ๒๕๕๐

๖๖ สปาภายใน  
ตั่วเฮียอายุ ๖๒ ปี แต่ทำไมผมไม่หงอก ฟันไม่หัก หูไม่ตึง สายตาดีมาก อ่านหนังสือไม่ต้องสวมแว่น หน้าตาก็ผ่องใส ไร้ริ้วรอยคะ

คุณครูไม่ใหญ่
ตั่วเฮียเป็นคนมีบุญ ชอบทำทาน รักษาศีล เจริญภาวนา ทำจิตให้ผ่องใส ด้วยการคิดพูดและทำแต่เรื่องดีๆ มาตั้งแต่ในอดีตกระทั่งปัจจุบัน อีกทั้งเป็นคนอ่อนน้อมถ่อมตน และมีปิยวาจา จึงทำให้ปัจจุบัน แม้อายุ ๖๒ ปี หน้าตาก็ดูผ่องใส ผมไม่หงอก หูไม่ตึง แต่หน้าเด้ง ไม่มีริ้วรอย  
เพราะฉะนั้น สูตรของคนหน้าเด้ง ผมไม่หงอก หูไม่ตึง หน้าตาผ่องใส ก็คือ สปาภายใน แต่งที่ใจ ใสที่หน้า คือ 
ใจต้องคิดแต่เรื่องดีๆ  เรื่องบุญกุศล เรื่องธรรมะ เรื่องพระรัตนตรัย 
พูดก็พูดเรื่องดีๆ ให้คนรักกัน ให้คนเข้าใจเรื่องราวความเป็นจริงของชีวิต ชวนคนมาสร้างความดี 
ทำแต่เรื่องดีๆ คือ ให้ทาน รักษาศีล เจริญภาวนา
คิดดี พูดดี ทำดี ใจก็ผ่องใส เป็นสปาภายใน แต่งที่ใจ ใสที่หน้า 
๒ พฤศจิกายน พ.ศ. ๒๕๔๘

๖๗ รับบุญที่หอฉัน 
บุคลากรและพนักงานที่ทำงานเตรียมอาหารสำหรับถวายพระ อุปัฏฐากพระ และทำความสะอาดที่หอฉันคุณยายฯ จะได้รับอานิสงส์อย่างไรบ้างคะ

คุณครูไม่ใหญ่
บุคลากรและพนักงานที่หอฉันจะได้อานิสงส์ติดตามตัวไปข้ามภพข้ามชาติ คือ จะได้รูปสมบัติ ทรัพย์สมบัติ คุณสมบัติ จะปิดอบายไปสวรรค์ มีอายุ วรรณะ สุขะ พละ และปฏิภาณ จะรื้อผังจนได้ ภพชาติต่อไปจะมีชีวิตที่สมบูรณ์สะดวกสบาย ไม่ลำบากเหมือนชาตินี้ เป็นต้น  ดังนั้น ต้องหมั่นอธิษฐานจิตล้อมกรอบให้ดีทุกๆ วัน
๒๖ มกราคม พ.ศ. ๒๕๔๙

๖๘ พนักงานต้อนรับที่หอฉัน 
ลูกทำงานต้อนรับเจ้าภาพที่หอฉัน ทีมงานที่มาดูแลต้อนรับเจ้าภาพจะได้รับอานิสงส์อย่างไรคะ 
ทำไมบางคนรับประทานอาหารอะไรก็อร่อย ต่างจากบางคนแม้อาหารอร่อยแต่ก็เบื่ออาหาร เป็นเพราะสร้างบุญกรรมมาต่างกันอย่างไรคะ

คุณครูไม่ใหญ่
ลูกทำงานต้อนรับเจ้าภาพที่หอฉัน ทีมงานที่มาดูแลต้อนรับเจ้าภาพนั้น จะได้อานิสงส์โดยย่อ คือ จะได้อายุ วรรณะ สุขะ พละ ปฏิภาณ บริวารสมบัติ จะไปเกิดในภพชาติใด ก็จะได้รับการต้อนรับอย่างดีในทุกสถานที่ที่เราไป เป็นต้น
การที่บางคนรับประทานอาหารที่วัดอะไรก็อร่อย บางคนรับประทานไม่อร่อย ก็เป็นเรื่องที่จะต้องสร้างนิสัยใหม่ทั้งสองฝ่าย คือ ฝ่ายผู้จัดก็ต้องพยายามปรับปรุงให้ดีขึ้นไปเรื่อยๆ ฝ่ายเจ้าภาพก็ต้องทำตัวให้เป็นคนเลี้ยงง่าย ไม่ติดในรสอาหาร ให้ปรับลิ้นรับรส และปรับใจว่า เรามาทำบุญ ไม่ได้มางานเลี้ยง หรือภัตตาคารหรูๆ เป็นต้น คิดได้อย่างนี้ ใจก็จะใส บุญก็ไม่หกหล่นทั้งสองฝ่าย
๗ กุมภาพันธ์ พ.ศ. ๒๕๔๙

๖๙ บุญบวช
บุญจากการบวชของกระผมและลูกหลาน รวมถึงการให้สถานที่จัดงานบวช ตัวกระผมและครอบครัวจะได้รับผลบุญอย่างไรครับ คุณพ่อ คุณแม่ คุณตา คุณยาย ท่านจะได้รับผลบุญในครั้งนี้ด้วยหรือไม่ครับ

คุณครูไม่ใหญ่ 
บุญจากการบวช รวมถึงการให้สถานที่เพื่อจัดงานบวช ตัวลูกและครอบครัวจะได้ผลบุญ คือ จะมีสายบุญเชื่อมกับพระพุทธศาสนาวิชชาธรรมกาย ไปที่ใดก็จะได้รับการต้อนรับอย่างดีเยี่ยมในทุกสถานที่ จะมีชื่อเสียงขจรขยายไปทั่ว จะมีรูปสมบัติ ทรัพย์สมบัติ คุณสมบัติ ลาภ ยศ สรรเสริญ สุข ได้บรรลุธรรมของพระสัมมาสัมพุทธเจ้า เป็นต้น  อีกทั้งจะปิดอบายให้คุณพ่อ คุณแม่ คุณตา คุณยาย ได้ด้วย คุณพ่อคุณแม่และหมู่ญาติก็จะมีส่วนแห่งบุญนี้
๑๔ มีนาคม พ.ศ. ๒๕๔๙

๗๐ บุญบวชและบุญประธานชมรมพุทธฯ 
บุญใดทำให้ผมได้บวชพระธรรมทายาท และได้เป็นประธานชมรมพุทธฯ* บุญนี้จะส่งผลอย่างไรครับ
* ชมรมพุทธศาสตร์ในสถาบันการศึกษาต่างๆ ทั่วประเทศ

คุณครูไม่ใหญ่ 
ตัวลูกได้บวชพระธรรมทายาทและเป็นประธานชมรมพุทธฯ เพราะมีบุญบวช และมีบุญในการเป็นผู้นำชวนคนสร้างบุญในอดีตมาส่งผล 
บุญนี้มีอานิสงส์โดยย่อ คือ บุญบวชก็จะปิดอบาย และมีสายบุญที่จะได้บวชอีกในภพเบื้องหน้า กับจะได้เป็นผู้นำคนทำความดีอีก รวมทั้งมีพวกพ้องบริวารมากมาย
๑๔ พฤศจิกายน พ.ศ. ๒๕๔๙

๗๑ บวชเอง ชวนบวช จัดงานบวช
ผมอยากทราบว่า อานิสงส์จากการบวช การทำหน้าที่กัลยาณมิตรชักชวนคนมาบวช และการจัดงานบวช ได้บุญแตกต่างกันอย่างไรครับ

คุณครูไม่ใหญ่
อานิสงส์การบวชโดยย่อ ผู้บวชจะได้บุญมากที่สุด คือ ปิดอบายให้กับตัวเองและคุณพ่อคุณแม่ จะได้เกิดในร่มเงาของพระพุทธศาสนาไปทุกชาติ
การทำหน้าที่กัลยาณมิตร ชักชวนคนมาบวช ทำให้มีพวกพ้องหมู่ญาติที่เป็นคนดี เป็นบัณฑิต เป็นนักปราชญ์ ถ้าชวนมากจะมีพรรคพวกมาก ถ้าชักชวนน้อยจะมีพรรคพวกน้อย การมีพรรคมีพวกก็จะทำให้มีความสะดวกในการสร้างบารมี
การจัดงานบวช จะมีส่วนในบุญของผู้บวชทุกคน เช่น ถ้าบวช ๕๐๐ คน ก็จะมีส่วนแห่งบุญของทั้ง ๕๐๐ คน บุญนี้ก็จะทำให้เราได้รับความสะดวกสบาย และได้รับการต้อนรับเป็นอย่างดีในทุกที่ที่เราไป และจะได้อยู่ในร่มเงาของพระพุทธศาสนา เป็นต้น 
๑๕ มีนาคม พ.ศ. ๒๕๔๘

๗๒ บุญสารถีและอุปัฏฐากพระ
ด้วยบุญที่ลูกถวายภัตตาหาร น้ำปานะแด่พระอาจารย์ที่มาทำหน้าที่ที่ศูนย์กัลยาณมิตรตลอดมา สามีก็คอยอุปัฏฐากและขับรถรับส่งพระอาจารย์มาโดยตลอด ผลบุญนี้จะส่งผลพิเศษอย่างไรคะ   

คุณครูไม่ใหญ่
ลูกรับบุญถวายภัตตาหาร น้ำปานะ ส่วนสามีคอยรับส่งและอุปัฏฐากพระอาจารย์ ผลบุญนี้จะมีอานิสงส์รวมๆ เหมือนกันทั้งสามีภรรยา จะต่างกันก็คือ ตัวลูกจะมีอาหารทิพย์มากเป็นพิเศษ เพราะว่าได้ถวายภัตตาหารกับน้ำปานะ 
ส่วนสามีเป็นสารถีแก้ว ได้ขับรถรับส่งพระอาจารย์ จะมีเทวรถและสารถีผู้รู้ใจขับให้มากมายเป็นพิเศษ 
ประกอบเหตุอย่างไรก็ได้รับผลอย่างนั้น หากเกิดใหม่เป็นมนุษย์ ตัวลูกเองจะมีอาหารมากมายแจกจ่ายไม่รู้จักหมดจักสิ้นเลย ส่วนสามีก็จะมียวดยานพาหนะและสารถีที่ดีคอยรับใช้
๑๓ กรกฎาคม พ.ศ. ๒๕๔๙

๗๓ อาสาสมัครช่วยงานวัด
บุญจากการที่ได้มาเป็นอาสาสมัครช่วยงานที่วัดอยู่เป็นประจำ จะมีอานิสงส์อย่างไรบ้างครับ

คุณครูไม่ใหญ่
บุญที่ได้มาเป็นอาสาสมัครช่วยงานที่วัด จะมีอานิสงส์โดยย่อ คือ จะทำให้เป็นผู้มีพรรคพวกเพื่อนพ้องมาก จะได้อยู่ในหมู่บัณฑิตนักปราชญ์ และจะมีส่วนในบุญของทุกคนที่มาทำบุญที่วัด ทำให้มีรูปสมบัติ ทรัพย์สมบัติ และคุณสมบัติติดตัวไป อีกทั้งจะปิดอบายไปสวรรค์ เป็นต้น 
๑๙ กรกฎาคม พ.ศ. ๒๕๔๙


๗๔ อาสาสมัครริ้วขบวน
การรับบุญทำหน้าที่อาสาสมัครแผนกริ้วขบวนในพิธีกรรมงานบุญต่างๆ ของวัด มีอานิสงส์อย่างไรคะ

คุณครูไม่ใหญ่ 
การรับบุญทำหน้าที่อาสาสมัครแผนกริ้วขบวนในพิธีกรรมงานบุญต่างๆ ของวัด จะมีอานิสงส์ คือ เกิดในภพชาติต่อไป ก็จะมีขบวนติดตามไปในทุกแห่ง และเมื่ออยู่ในเทวโลก ก็จะมีขบวนกองเกียรติยศติดตามไปอย่างสง่างาม จะได้เข้าถึงฐานะอันสูง อยู่ในตระกูลสูง เพราะริ้วขบวนนี้เป็นการยกย่องพระรัตนตรัย 
๒๓ มกราคม พ.ศ. ๒๕๔๙

๗๕ โยมอาจารย์
ลูกเป็นโยมอาจารย์มีหน้าที่ถวายความรู้พระภิกษุสามเณร และบุคลากรในวัด และช่วยออกแบบสื่อสิ่งพิมพ์ของวัด ลูกจะได้รับอานิสงส์นี้อย่างไรบ้างคะ

คุณครูไม่ใหญ่
ลูกจะได้อานิสงส์โดยย่อ คือ จะมีปัญญาสว่างไสว มีความรอบรู้ เป็นที่รักของมนุษย์และเทวดาทั้งหลาย มีพวกพ้องคนดีมากมาย ในภพชาติต่อไปจะมีชื่อเสียงในด้านการออกแบบศิลปะ อีกทั้งบุญนี้ก็จะช่วยบันดาลให้กิจการมีความเจริญรุ่งเรืองยิ่งๆ ขึ้นไป
๒๔ กรกฎาคม พ.ศ. ๒๕๔๙

๗๖ แม่พิมพ์ของชาติ 
ตัวลูกเป็นแม่พิมพ์ของชาติ ที่ไม่ได้สอนแต่เพียงวิชาทางโลก แต่ยังทำหน้าที่เป็นครูผู้นำให้เด็กๆ ได้รู้จักธรรมะผ่านจานดาวธรรม และการสอบธรรมะทางก้าวหน้า การที่ลูกทำอย่างนี้ จะได้อานิสงส์อย่างไรบ้างคะ

คุณครูไม่ใหญ่
การที่ลูกได้สนับสนุนให้เด็กเรียนรู้ทั้งทางโลกและทางธรรม เช่นเดียวกับแม่พิมพ์พ่อพิมพ์ของชาตินั้น ก็จะมีอานิสงส์ คือ จะทำให้ลูกได้เป็นบัณฑิตนักปราชญ์ ทั้งทางโลกและทางธรรม จะมีพวกพ้องบริวารที่ดี ทั้งตอนเป็นมนุษย์และเป็นทิพย์ จะมีสิ่งแวดล้อมที่เกื้อหนุนต่อการสร้างบารมีของลูกในภพชาติต่อๆ ไป
๑๔ กรกฎาคม พ.ศ. ๒๕๔๘

๗๗ สนับสนุนการศึกษา
บุญใดทำให้ลูกประสบความสำเร็จด้านการเรียน ตั้งแต่อนุบาลจนถึงด็อกเตอร์ และสามารถทำกิจกรรม อีกทั้งยังมาวัดได้โดยที่ผลการเรียนดีด้วย 
บุญใดทำให้ลูกได้รับทุนต่างๆ ทั้งในและต่างประเทศ มีผู้ช่วยเหลือสนับสนุนจากคณาจารย์ต่างๆ จนประสบความสำเร็จในด้านการทำงานตั้งแต่อายุยังน้อย 
ลูกควรจะทำอย่างไร เพื่อจะได้มีคุณสมบัติเช่นนี้ในชาติต่อๆ ไปครับ

คุณครูไม่ใหญ่
ลูกประสบความสำเร็จในเรื่องเรียน ตั้งแต่ชั้นอนุบาลจนกระทั่งจบด็อกเตอร์ เพราะในอดีต ลูกเป็นคนรักการศึกษาหาความรู้ ชอบเข้าหาบัณฑิต และสั่งสมบุญปัญญาบารมีมามาก จึงทำให้เป็นคนฉลาด มีปัญญา สามารถแบ่งเวลาทำกิจกรรม และมาวัดได้โดยที่การศึกษาก็อยู่ในระดับดีเยี่ยมมาตลอด
ลูกมีบุญสนับสนุนให้ทุนการศึกษาแก่ลูกหลานและบริวาร ให้ได้เล่าเรียนมาในอดีต ดังนั้นปัจจุบันจึงทำให้ได้รับการสนับสนุนในด้านการศึกษา อีกทั้งเคยเป็นครูที่สนับสนุนการศึกษาแก่ศิษย์ และเป็นราช-บัณฑิตที่ไม่หวงวิชา ชอบถ่ายทอดความรู้ คือ วิทยาทานอย่างเต็มที่แก่ศิษย์ทุกคน เพราะฉะนั้น ลูกก็เลยรวยความรู้ มีปัญญา และได้รับการสนับสนุนในการศึกษาและการทำงานตั้งแต่อายุยังน้อย 
ดังนั้น ชาตินี้ให้ทำแบบเดิมอีก คือ ถ่ายทอดความรู้ให้แก่ศิษย์โดยไม่หวงวิชา และสนับสนุนส่งเสริมการศึกษาให้ยิ่งๆ ขึ้นไป
๒๕ มีนาคม พ.ศ. ๒๕๔๘

๗๘ ให้ที่พักและที่สร้างวัด 
การที่ลูกหาสถานที่พักให้พระภิกษุและอุบาสกระหว่างเรียน และหาสถานที่สร้างวัดไทยนางาโน่ ประเทศญี่ปุ่น จะได้อานิสงส์ใดบ้างคะ

คุณครูไม่ใหญ่
จะได้อานิสงส์โดยย่อ คือ จะเป็นผู้มีสมบัติมาก ทั้งที่ดิน ทรัพย์สินเงินทอง บริวาร จะเป็นผู้มีดวงปัญญาแทงตลอดทั้งทางโลกและทางธรรม จะอุดมไปด้วยลาภ ยศ สรรเสริญ สุข ปิดอบายไปสวรรค์
๒๙ กรกฎาคม พ.ศ. ๒๕๔๙



๗๙ บ้านกัลยาณมิตร
บุญที่ผมได้ใช้บ้านเป็นสถานที่ปฏิบัติธรรม จะมีอานิสงส์อย่างไรบ้างครับ 

คุณครูไม่ใหญ่
ลูกมีบ้านเป็นสถานที่ปฏิบัติธรรม  เพราะบุญที่สร้างมากับหมู่คณะ แล้วได้อธิษฐานจิตว่า ให้ได้เป็นกำลังเผยแผ่พระพุทธศาสนาวิชชาธรรมกายมาเมื่อพุทธันดรก่อนๆ 
อานิสงส์โดยย่อ คือ จะได้บริวารสมบัติ มีพี่น้อง หมู่ญาติ เพื่อนฝูงที่ดี  อยู่ในสิ่งแวดล้อมสังคมที่เกื้อกูลต่อการสร้างบารมี  เป็นที่รักของมหาชนเป็นอันมาก จะมีรูปสมบัติ ทรัพย์สมบัติ คุณสมบัติ ลาภ ยศ สรรเสริญ สุข บรรลุมรรคผลนิพพาน  แม้ละโลกไปแล้ว ก็จะมีบริวารมาก ทิพยสมบัติมาก มีวิมานสว่างไสว เป็นต้น 
๑๔ สิงหาคม พ.ศ. ๒๕๔๙

๘๐ บุญถวายที่ดิน
ลูกคิดอยู่ตลอดเวลาว่า อยากจะสร้างวัดไทยที่คะโคชิมา ประเทศญี่ปุ่น และอธิษฐานให้คุณแม่สามียกที่ดินให้ลูก ไม่ทราบว่า ลูกจะมีบุญพอที่จะได้ถวายที่ดินสร้างวัดไหม และการถวายที่ดินให้หลวงพ่อใช้ตามประสงค์ จะมีอานิสงส์อย่างไรบ้างคะ

คุณครูไม่ใหญ่
ลูกอยากสร้างวัดไทยที่คะโคชิมา ตัวลูกก็ต้องนั่งธรรมะให้มากๆ ทุกวัน อย่างสม่ำเสมอ แล้วอธิษฐานจิตขอให้มีผู้มีบุญมาร่วมกันสร้าง  อีกทั้งต้องพูดจาชักชวนให้ผู้มีบุญทั้งหลายมาร่วมมือกัน จะได้บุญไปด้วยกัน  ส่วนที่ดินของแม่สามีก็ให้ถือว่า  ถ้าได้ก็ดี ไม่ได้ก็แล้วไป เพราะว่าศรัทธา ศีล ทิฏฐิ ของแม่สามีไม่เสมอกับตัวลูก
การถวายที่ดินให้หลวงพ่อได้ใช้ตามประสงค์ จะมีอานิสงส์โดยย่อ คือ 
จะมีผังราชินีที่ดินติดตัวไป จะมีสมบัติทั้งสามเกิดขึ้น คือ รูปสมบัติ ทรัพย์สมบัติ คุณสมบัติ จะได้เกิดในตระกูลสัมมาทิฏฐิ มีพวกพ้องบริวารที่ดี อยู่ในหมู่บัณฑิตนักปราชญ์ มีทรัพย์มาก ได้รับการต้อนรับอย่างดีเยี่ยมในทุกที่ทั้งมนุษย์และเทวโลก และจะได้บรรลุธรรมของพระสัมมาสัมพุทธเจ้า คือ ได้บรรลุมรรคผลนิพพาน วิชชาธรรมกาย เป็นต้น
๑๓ มกราคม พ.ศ. ๒๕๕๐





๘๑ บุญสร้างวัด
ผมเคยสร้างวัด ๗ วัด ในประเทศไทย ร่วมกับคุณพ่อ สร้างวัดของตัวเอง ๑ วัด และสร้างวัดต่างประเทศ เช่น ที่กรุงเบอร์ลิน ประเทศเยอรมนี ที่เกาะฮาวาย ประเทศอเมริกา ร่วมกับท่านผู้นำประเทศท่านหนึ่งซึ่งต่างศาสนา จะมีอานิสงส์อย่างไรครับ

คุณครูไม่ใหญ่
อานิสงส์โดยย่อ คือ จะได้เป็นผู้นำของประเทศ เช่น ถ้าอยู่ในยุคราชาธิปไตย ก็จะได้เกิดในวรรณะกษัตริย์  ถ้าเกิดในยุคประชาธิปไตย ก็จะได้เป็นนายกรัฐมนตรี หรือประธานาธิบดี  ถ้าใจปรารถนาจะอยู่ในชั้นแนวหน้า โดยเป็นมือเศรษฐกิจ  เพราะไม่ชอบออกรบ หรือปกครองบ้านเมือง ก็จะไปเกิดในตระกูลเศรษฐี  มหาเศรษฐี
๖ กุมภาพันธ์ พ.ศ. ๒๕๕๐

๘๒ สร้างพระบรรจุกรุ
การสร้างพระบรรจุกรุของคนโบราณจะได้อานิสงส์อย่างไร จะเหมือนกับการสร้างองค์พระประดิษฐานในมหาธรรมกายเจดีย์หรือไม่ครับ 

คุณครูไม่ใหญ่
การสร้างพระบรรจุกรุของคนโบราณ  จะมีอานิสงส์อย่างไรนั้น ก็ขึ้นอยู่กับวัตถุประสงค์ ถ้าสร้างเพื่อต่ออายุพระพุทธ-ศาสนา และเอาไว้ปฏิสังขรณ์พระสถูปเจดีย์ ซึ่งเมื่อพังลงแล้ว ก็จะได้นำพระไปให้เขาบูชา และรวบรวมปัจจัยมาสร้างสถูปเจดีย์ใหม่ 
อานิสงส์โดยย่อ คือ จะได้เกิดในบุญเขต และมีคนคอยติดตามดูแลสมบัติของตน จะมีโภคะมาก สมบัติก็จะไม่วิบัติด้วยภัยต่างๆ เป็นต้น  คล้ายๆ การสร้างพระธรรมกายประจำตัว แต่ถ้าสร้างเพื่อเป็นเครื่องรางของขลังเอาไว้แจก ก็จะมีอานิสงส์น้อย เพราะเป็นบุญปนความหลง
๑๔ สิงหาคม พ.ศ. ๒๕๔๙

๘๓ บุญติดตั้งองค์พระ 
ทีมงานแผนกประดิษฐานองค์พระได้ทุ่มเทแรงกายแรงใจติดตั้งองค์พระธรรมกายประจำตัวเพื่อประดิษฐานที่มหาธรรมกายเจดีย์ จะมีอานิสงส์อย่างไรครับ 

คุณครูไม่ใหญ่
อานิสงส์โดยย่อ คือ จะได้มีส่วนแห่งบุญของผู้ที่สร้างพระทุกองค์ จะมีรูปร่างสง่างาม มีผิวพรรณผ่องใสดุจดั่งทอง จะได้เกิดในตระกูลของเศรษฐีผู้ใจบุญ ในร่มเงาพระพุทธศาสนา มีพละกำลังมาก มีดวงตาเห็นธรรม ได้เข้าถึงพระธรรมกาย มีอภิญญา เป็นต้น 
๓๐ พฤษภาคม พ.ศ. ๒๕๔๙

๘๔ บุญดูแลรักษาพระเจดีย์ 
คุณตาซื้อหลอดไฟประดับพระเจดีย์  สร้างรูปเทวดารักษาเจดีย์  และคอยถอนหญ้าตามร่องพื้นปูนรอบเจดีย์ให้สะอาดตาจะได้อานิสงส์อย่างไรบ้างครับ

คุณครูไม่ใหญ่
คุณตาซื้อหลอดไฟประดับเจดีย์ ถอนหญ้าตามร่องพื้นปูนรอบเจดีย์เพื่อให้สะอาดตานั้น จะมีอานิสงส์โดยย่อ คือ ท่านจะเป็นเทวดาที่มีรัศมีสว่างไสว เมื่อมาเกิดเป็นมนุษย์ ก็จะมีผิวพรรณวรรณะผ่องใส ไม่เป็นโรคผิวหนัง มีรูปสมบัติ ทรัพย์สมบัติ คุณสมบัติ ได้บรรลุมรรคผลนิพพาน เป็นต้น  
สร้างรูปเทวดาปกปักรักษาเจดีย์นั้น คุณตาก็จะได้บุญเพราะทำด้วยจิตเป็นกุศล เมื่อบุญส่งผล ก็จะทำให้มีบริวารที่เป็นทิพย์ และสมบัติทิพย์เกิดขึ้นในเทวโลก เป็นต้น
๒ กันยายน พ.ศ. ๒๕๔๙

๘๕ ผู้นำรถ
การที่ลูกจัดรถนำสาธุชนมาวัด ซึ่งในครั้งแรกๆ ลูกมีส่วนในการออกค่ารถด้วย และต่อมาสามารถจัดรถนำสาธุชนมาทำบุญที่วัด โดยสาธุชนเป็นผู้ออกค่ารถเองทั้งหมด จะมีอานิสงส์ต่างกันอย่างไรคะ

คุณครูไม่ใหญ่
ตอนที่ลูกจัดรถนำสาธุชนมาวัด โดยครั้งแรกๆ ลูกมีส่วนในการออกค่ารถด้วย จะมีอานิสงส์โดยย่อ คือ จะทำให้มีพรรคพวกและบริวารมาก จะมีผังเทวรถติดตัวไป จะได้รับความสะดวกสบายในการเดินทางไปในทุกที่ในภพชาติต่อไป เป็นต้น 
ต่อมาสามารถจัดรถนำสาธุชนมาวัด โดยสาธุชนออกค่ารถเองทั้งหมด จะมีอานิสงส์โดยย่อ คือ จะได้บริวารสมบัติติดตัวเป็นหลัก
๑๕ สิงหาคม พ.ศ. ๒๕๔๙

๘๖ บุญพิเศษ ๕ บุญ
บุญพิเศษ ๕ บุญ คือ บุญถวายดอกบัวบูชามหาธรรมกายเจดีย์ บุญถวายปานะ บุญถวายอังสะกันหนาว บุญจัดศูนย์ปฏิบัติธรรม และบุญบริจาคโลหิต ที่ผมและครอบครัวทำมาตลอด ๕ ปี จะให้อานิสงส์อย่างไรบ้าง ที่สุดของบุญเหล่านี้จะเป็นอย่างไรครับ

คุณครูไม่ใหญ่
บุญถวายดอกบัวบูชาพระเจดีย์ มีอานิสงส์โดยย่อ คือ ทำให้เกิดในตระกูลสูง รู้แจ้งแทงตลอดในธรรมะของพระสัมมา-สัมพุทธเจ้า จะมีกลิ่นกายหอมฟุ้ง เป็นต้น ดังเช่น พระอุบลวรรณาเถรี 
บุญถวายปานะ มีอานิสงส์โดยย่อ คือ ทำให้มีร่างกายสดชื่น แข็งแรง ผ่องใส มีโรคน้อย อายุยืนยาว ได้บรรลุมรรคผลนิพพาน เป็นต้น เช่น พระสิวลีที่เลิศทางลาภ เพราะถวายน้ำผึ้ง
บุญถวายอังสะกันหนาว มีอานิสงส์โดยย่อ คือ มีผิวพรรณวรรณะงดงาม ผ่องใส มีรูปกายงดงาม ได้บรรลุธรรม เป็นต้น ดังเช่น นางวิสาขามหาอุบาสิกาถวายจีวร ก็ได้เครื่องประดับมหาลดาปสาธน์
บุญจัดศูนย์ปฏิบัติธรรม มีอานิสงส์โดยย่อ คือ มีดวงปัญญามาก แตกฉานในธรรมะของพระสัมมาสัมพุทธเจ้า จะมีพรรคพวกบริวาร เป็นต้น จะได้ออกบวชพร้อมบริวารมาก ดังเช่น พระโมคคัลลานะและพระสารีบุตร
บุญบริจาคโลหิต มีอานิสงส์โดยย่อ คือ มีสุขภาพร่างกายที่แข็งแรง อายุขัยยืนยาวเป็นพิเศษในแต่ละยุคที่ตัวเกิด เป็นต้น ดังเช่น พระพากุละที่มีอายุ ๑๖๐ ปี โดยปราศจากโรคภัยไข้เจ็บ
ที่สุดของบุญเหล่านี้ โดยสรุปก็คือ ถ้าทำสุดๆ จนบารมีเต็มเปี่ยม ก็จะได้ที่สุดของรูปสมบัติ ที่สุดของทรัพย์สมบัติ ที่สุดของคุณสมบัติ ครบถ้วนบริบูรณ์ทุกประการ และได้บรรลุมรรคผลนิพพาน
๘ ธันวาคม พ.ศ. ๒๕๔๙

๘๗ จับกุมโจรขโมยของวัด 
ผมมีอาชีพเป็นตำรวจครับ บางครั้งผมได้ติดตามจับกุมบุคคลที่มาขโมยของวัด และนำของที่ถูกขโมยมาคืนวัด จะมีอานิสงส์อย่างไร 

คุณครูไม่ใหญ่
การที่ลูกติดตามจับกุมผู้ที่มาขโมยของวัด จะมีอานิสงส์โดยย่อ คือ สมบัติของลูกจะไม่วิบัติด้วยภัยต่างๆ ไม่ว่าจากโจรภัย หรือภัยธรรมชาติ ด้วยบุญที่รักษาสมบัติพระศาสนาเอาไว้ จะเป็นผู้มีปัญญาปฏิภาณชาญฉลาด รู้เท่าทันเหลี่ยมคูผู้คนทั้งหลาย เป็นต้น 
๑๙ มิถุนายน พ.ศ. ๒๕๔๙

๘๘ ทำบุญตามกาล
ผมเดินทางไปหลายประเทศกว่า ๖๐ ครั้ง โดยเริ่มจากไม่มีเงินเลย แต่น่าแปลกมาก ก่อนเดินทางทีไร จะมีคนนำเงินมาช่วยเหลือทุกครั้ง เป็นเพราะบุพกรรมใดครับ

คุณครูไม่ใหญ่
ก่อนเดินทางไปต่างประเทศทุกครั้งจะมีคนนำเงินมาให้ใช้เป็นค่าใช้จ่ายในการเดินทางไปต่างประเทศ  เพราะในอดีตได้เคยมีบุญสงเคราะห์ญาติ ที่มาขอความช่วยเหลือ ในคราวจำเป็นต่างๆ  ก็จะให้ความช่วยเหลือทุกครั้งไป กับบุญที่ทำตามกาล  เช่น  เวลาหน้าผลไม้ หน้าข้าว ก็จะนำผลไม้และข้าวที่ออกใหม่ไปทำบุญถวายพระภิกษุสามเณรก่อน และทำบุญทอดกฐินตามกาลทาน ตามประเพณีมารวมส่งผล 
๖ กุมภาพันธ์ พ.ศ. ๒๕๕๐

๘๙ เหตุแห่งอายุยืน 
คุณพ่อมีสุขภาพแข็งแรงมาก ปัจจุบันอายุ ๙๕ ปี แทบไม่เคยป่วยหนักเลย คุณพ่อทำบุญอะไรมาในอดีต จึงแข็งแรงและอายุยืนครับ

คุณครูไม่ใหญ่ 
คุณพ่อแข็งแรงและอายุยืน เพราะในอดีตชาติ ท่านเคยทำบุญด้วยยารักษาโรค โดยทำยาแจกจ่ายเพื่อนบ้าน บุญนี้ได้ตามมาส่งผล
๑๓ กรกฎาคม พ.ศ. ๒๕๔๘

๙๐ อากงอาม่าอายุยืน 
เหตุใดอากงและอาม่าจึงมีอายุยืน โดยเฉพาะอากงอายุยืนถึง ๑๐๓ ปี ส่วนอาม่าอายุ ๘๖ ปี บุญอะไรทำให้ท่านทั้งสองจากที่มีเพียงเสื่อผืนหมอนใบมาจากเมืองจีน กลับสามารถตั้งตัวได้ จนกระทั่งมีร้านค้าเป็นของตนเอง 

คุณครูไม่ใหญ่
อากงอายุยืน ๑๐๓ ปี เพราะบุญในอดีต ท่านชอบทำบุญด้วยยารักษาโรค และชอบแจกอาหารให้แก่คนยากจนสม่ำเสมอ บุญนี้ตามมาส่งผลให้ท่านแข็งแรงและอายุยืน 
ส่วนอาม่าอายุ ๘๖ ปี ที่อายุยืนแต่น้อยกว่าอากง เพราะทำบุญในลักษณะเดียวกัน แต่ทำน้อยกว่าอากง 
บุญที่สงเคราะห์โลกดังกล่าว ส่งผลให้ท่านตั้งตัวได้ ทั้งๆ ที่มาจากเมืองจีน ในสภาพเสื่อผืนหมอนใบ 

